Myanmar Rampi Lailak Hrilawknak Ah Mee Kuang 2000 Ret Tum - Chinland Today Media\nMyanmar Rampi Lailak Hrilawknak Ah Mee Kuang 2000 Ret Tum\nJanuary 27, 2017 4:32 am·0 comments\nMyanmar ram ih lailak hriawknak hrang vote peknak meekuang cu hmun 2000 ah hung an tum thu Hriawknak tuanvo neitu cun an sim. Hi lailak hrilawknak hi April 1, 2017 ah neih a si dingih, January 30 ihsin mipi leemsawmnak tuah sian a si thok ding.\nTui an zuam awk ding mi hi lalnak tohkham hmun lawng 19 pawl an si ding ih, tui din hmun tiangih zuam tumtu hmin pe zo hi party 24 ihsin mi 95 an um zo ih an lak ih mi 16 pawl cu nunau an si. Mi 7 pawl in bulpak in an zuam ding. Tui zuam aw tumtu lakih MP tambik suahtu hi USDP pawl an siih MP 19 in zuam an tum ih NLD ihsin MP 18 pawl in an zuam ding.\nLalnak tohkham hmun lawng 19 pawl hi ramthen le pengkulh 8 pawl ih khawpi 22 pawl ah an zuam awk ding mi a si. Hose of representative (Lower House) ihsin hmun 9, House of Nationalities (Upper House) le State Parliament ah hmun 7 pawl an si ding.\nKan rampi hrilawknak November 8. 2015 ah NLD in lalnak tohkham 255 ah zatek 79% in House of Representative ah le 135 ah zatek 80% in House of Nationalities, Pengthen le ramkulh ih 147 ah zatek 75.7 pawl in le state parliament ah hmun 21 pawl co in nehnak an rak co.#\nMyanmar MP Pawl USA Federal Hliakhlai


Nauhak (3) An Thi – Meifar\nNauhak (3) An Thi\nJune 1, 2022 admin Myanmar 0\nBago, Ayetharyar khua ih um nauhak pathum cu May 30, 2022 simlam nazi 5:30 hrawngah vanduainak an tong. Tiva ah an fen that thluh. May 30 sun ah Ko Pho Thet Yun in a fapa kum 2 mi Maung Thiha Tun le a tunu kum 11 mi Ma The Su Hlaing, Ma Saw Thiri Mon (kum 8) pawl hruai in Tadargyi khua ah an va feh.\nFangfai phur dingin cawleng thawn an poksuak. Tadargyi khualutnak ih um U Hla Win tei inn hmaiah cawleng cu an ret ih caw pahnih cu tidai pe dingin an hruai. Lilawn hnuai, tlangleng lamzin hnuai tiva ah caw pahnih cu tidai an inter, nauhak pawlin caw pahnih cu hridai in an hruai vivo.\nCutin tidai an in laitak ah an parih lilawn ah tlangleng a feh ih caw pahnih in an ṭih tuk ruangah tiva ah an dawp thutthi. Caw hridai kaitu nauhak pathum cu tiva ah an tla thluh, Ko Pho Thet Yun in caw hridai cu a thlah ih tiva ah nauhak pawl cu a hawl nan a hmu thei lo. Tiva hi a thuk in a thazang a cak tuk, a nawi fawn.\nTadargyi khua ah ava tlan ih bawmnak dil in a au ciamco, Tadargyi mino pawl cu tiva ah an dawp ih nauhak pathum cu an hawl. Zanlam nazi 6:00 hrawngah nauhak kum 2 mi Maung Thiha Tun ih ruak an hmu. Yaenee khua kiang tiva ah thicia in an hmu.\nCun a thaisun May 31 zinglam nazi 8:20 ah Ma The Su Hlaing ih ruak an hmu. Nauhak pakhat Ma Saw Thiri Mon (kum 8) ih ruak cu an hmu hrih lo ih an hawl rero lai. Mibawmtu pakhat in, “Nauhak ruak 2 cu kan hmu zo, kum 8 mi Ma Saw Thiri Mon cu kan hawl rero lai” a ti.\nA Voih A Zuar Ruangah A Dam Lo, Tu’ah A Dam Ṭha Zo Ih Thil Dang A Zuar Lala\nRalhrang Pawlin Palik Bawi An Kap That


China cun nitlaknak ram pawl ih ciahneh duh loin Mirangca zir a khap vivo - IHBURLEN\nChina cun nitlaknak ram pawl ih ciahneh duh loin Mirangca zir a khap vivo\nSeptember 15, 2021 admin RAMLENG THUTHANG, THUTHANG 0\nNitlaknak ram (Mirang ram) pawl ih ciahneh a duh lo ruangah China cun fimzirnak tlawng pawl ah English zir a khap vivo tum.\nThe New York Times ih a tarlang dan vek asile China ram ih nunphung, sumdawnnak le ram thu pawl ah Mirangca in hmun a luah tuk ruangah cumi pawl dodalnak ah Mirangca zir an khap vivo thu China vice president Li Yuanchao ih a simmi a si.\nRamdangmi cawhrawi zetnak China khawpi Shanghai ih fimzirnak hramthok tlawng le phunhra tlawng pawl ah Mirangca in exam an tuah theu cu an khap rero thlang, tiah The New York Times cun a tarlang fawn.\nShanghai thuneitu pawl in hiti an tuahnak hi nitlaknak ram pawl ih ciahneh an duh lo ruangah a si bik ko nan, khatlamah an ram cu dunglamah an kirpisal tluk a si ih a tha lo zet, tiah an sim. Nikum lai ihsin hramthok tlawng le lailak tlawng pawl ah ramleng ihsin cabu cah an khap zo, tiah an sim fawn.\nPhunsang tlawng luh theinak exam caan khalah Mirangca ih tuah nawn lo dingin acozah ruahnak petu pawl in tui’ kum ihsin ruahnak an pe thok zo. Thuthuangca le magazine tivek suahtu pawl khalin Mirang thuthang ta sirhsan ih let nawn lo dingin hmin tarlang duh lo, phunsang tlawng ih zirhtu pakhat cun a khap hai.\nAcozah ih siannak vekin zirlai bu tuahtu pawl khalin anmah China kum upa pawl ih thu sirhsan in le party hrangih rinumnak sirhsan in cabu ngan cio dingah forhfialnak an nei ih ramdang ca pawl hrial vivo dingin an sim.\nShanghai khawpi ih hramthok tlawng pawl ah Mirangca thupi bikah ret loin santhar mino pawl in China pipu tongkhun pawl hliakhainak le president Xi Jinping ih khawruahnak nganmi cabu pawl zirnak le hliakhlainak nei dingin an forhfial.\nCommunist Party ih zulhphung le ukawknak, phunpi lungthin nei dingih zirhawknak pawl nei in kum 1950-1960 hrawngih an fehphung pawl zirh uarsal in leitlun ramdang pawl thawn pehtlaihawknak an hlat vivo tum, tiah an sim.\nChina acozah ih theihpimi Media hrekkhat khalah cahram an ngan ih US hin China parah raltho duhnak thawn a do ringring. 2008 ihsin sumdawnnak ah a hrekhawn vivo ruangah China hin Mirangca an ngainat lo deuhdeuh thu pawl an ngan uar nasa.\nPresident Xi Jinping hin langpau takin Mirangca a dozia a langter lo nan, Mirangca in China rampi a ciahneh ding cu a duh hrimhrim lo, tiah Li cun a sim. A hleice in Coronavirus ruangah China hrinhro a ton khal hin hngor nasa zet a nei ih China hin ramdang pawl thawn an pehtlaihawknak a tlakniam phah, tiah The New York Times cun a tarlang.\nDaw Aung San Suu Kyi in SAC ralhrang UEC ih cakuat pekmi a la duh lo\nHringnun ah sumpai ih kan lei thei lomi thil (5)


Zo in Thangtthatnak A Co? - Chinland Today Media\nJanuary 27, 2013 12:29 am·0 comments\nBible Siar Ding: 1 Peter 5:1-7\nNan zate in tangdornak thawn thuam aw uhla pakhat le pakhat bawm aw uh. Ziangahtile Ca Thianghlim in, “Mihngal pawl cu Pathian in a dodal ih tangdor mi cu mithmai ttha a pek a si” a ti.\nAcademy Awards peknak puai khi tikcu caan ruahman cia hnakin a rei deuh ringring, ziangahtile a Academy ngahtu pawl ih thusim a sautuk ttheu ruangah a si. An thusimnak ah an KG saya ihsin an thok ih mikip hnenah an hmin saal in lungawithu a cipciar in an sim ciamco. Tangdornak taktak cu hiti vekih mi tamzet hmin rel ciamco hnakin, ka hlawhtlinnak hi keimah teih thiltitheinak a si lo, ti mai ding a si ko.\nPorh-awknak in kan hlawhtlinnak ah kanmah thangtthatnak a coter. Tangdornak cun Pathian cu hih thilti suahmi ah cahnak le thiltitheinak in petu a si ti a thei. Amah in kan nunnak sungah mi tampi – kan innsang, innhnen, hnattuanpi, zirhtu saya pawl, rualpi pawl – tuni kan dinhmun le kan sinak in neihtertu pawl in ret sak. Pathian in a ttha siseh, a sia siseh kan mizia remnak dingah le a tumtahmi tuahnak hrangah a hmang a si.\nTangdornak in kan nunnak ah kanmai’ zawn lawng ruahnak hnakin midang pawl thupiter sawnnak thinlung in neihter. Leilungpi cun cumi cu olte ih thiltitheimi ti’n a ko. Pathian cun a duh daan ih thil kan tuah tikah kan hrangih tthabik le Amai’ hmin sunlawinak ah hmintthatnak in pe ding a si.\nBawipa, Nangmah le midang pawl ih co dingmi thangtthatnak keimah in ka co pang ttheu. Na tumtahmi kimter dingah thiltitheinak le bawmtu in pekmi pawl parih lungawinak langter thiamtu si dingin in bawm aw.\nKa hmuitinmi ngah thei dingin zo pawl in in bawm?\nTuni ah cumi pawl hnenah ka lungawinak thu cu telephone, card le email tivek in ziangti’n ka langter thei pei?


FU ih that nak | Radio Veritas Asia\nFU ih that nak\nFU (Harhdam nak hrang that nak a pe tu fu) ih that nak\nHarhdam dingah futi in tlang uh\nHrampi phun a simi fuucu amah te in a kho mi a siih, a that tuk ruangah a tuahcun leitlun ram 200 luan ah sumdawn nak ah an cing. A tlangpi in cun fuu dup, fu sen, fu rang tiin phun thum a um ih fuu rang le fu sen pawl cu an thlum cuang. Fuu sung ah minung pawl harhdam nak a tha ter thei tu Vatimin le Tattu dat tampi a tel ih hleiah thingkung lak ih hmuh har zet mi Phytonutrients phun khat asimi clorophyll khal hmuh a theih. Curuangah Kawlam ih siilam cauk lawng ah siloin ram tiin harhdam ank lam hmuh mi cauk pawl ah fu ti cu "harhdam ank ih lam hmuh mi cauk sungah futi cu a hleiceih tha um nak ti" tiin an rak ngan. * Glycemic dat malte a tel ruangah harhdam nak thawn a kaih ter.\n* Dai ngah, rai bur le tlangrai nat nak pawl tampi a kham thei.\n* A thlum dat zatek 15 a tel nan thi sung ih a thlum dat pawl kaih aw dingih a tuah ruangah zunthlum nat nei pawl tih phan ding um loin in a theih thu Austrilia tutiti pawl in ruah nak an pe. (Asinan zunthlum nat nei pawl malte vial in ding a si.)\n* Polyphenols tiih kawh mi a sang zet mi dat than nak kham thei tu a tel ruangah cancer nat pawl a do. Ahleicein hnawi cancer pawl canglo ding in kham thei nak a nei.\n* Meisa a kang nak le bang tuk nak hrangah sendum zawng fu ti in taksa kha caan malte sung hmanah tidai dat a khat ter thei.\n* Tit pawl, pumpi, kaileng, mit, thluak le mipa, nunau taksa lam ah khal ah that nak a pe.\n* Kal kha tha a pe ih, zun thawh thei lo nak le zun fik nak pawl ihsin a kham thei.\n* Taksa sa in na zik vek ih um tu pawl hrangah fu ti in taksa sa a dai ter ih, protein tha ngah nak tatsaa tiin hman a theih.\n* Mipa lam ih nat nak le phu thling nak hrangah a sen mi fuu ti cu tanphaya ti asilole thing ti asilole ung ti thawn rawi tikah nat a zia ter.\n* A rang mi fu ti ah dawhhlei ti asilole lingmaw ti pawl kha malte rawi ih in nak in thazang a khat ih, mi tawl pawl a thau ter ih san khal a sau ter.\n* Thin thling. taksa eng nat pawl cu zamrang ten tha a tam ter.\n* Kasi dat tawk zawng in a tel ruangah tha a tha ter ih a harhdam ter ruangah lek tu pawl le kawa tuah tu pawl hrangah a kaih tuk.\n* Rawl rial nak feh daan a tha ter. Cui hleiah potassium tampi a tel ruangah sung a mem ter.\n* Taksa hrangah a tha lo mi colostrum a tla ter.\n* Kar khat ah khuatthum ei nak in thahri pawl tha a tha ter ih thil hminsin thei nak a that ter thu British tutiti pawl ih ruah nak an pe.\n* Fu ti thawn suan mi ciantaka khal khat tam ih awm nat nak a zia ter thei.\n* OBMO alkaline dat a tel ruangah taksa ih zio um daan hmanhman ten a feh ter thei ih, tha mal nak nat, cing irih nak, lung tur ih lung zing nak, lu nat nak le pumpi nat nak pawl a zia ter thei.\n* Cuap a harhdam ter.\n* Fuu ti sungah tattu dat tampi a tel ruangah haa siat nak a kham thu India tutiti pawl in 1930 ah an nemhnget. Cuihleiah fu thawn keu ih a ti zuk nak khalin haa a thiangfai ter.\n* Fu rang cu khak a um ter thei ih tam tuk fep in in lo ding.\nCuruangah a sat nak ah a dai ter ih, hnik a dai ter ih fu ti kha tha zang um nak dingah in a tul thu le harhdam nak hrang fu ti in dingah a tha bik mi caan cu sun hrawng asi thu kan ron lo theih ter a si.


Kawlram nunau hrekkhat pumcawmawknak lam thiamnak zir an duh tiah sim. (16 November, 2021) | Radio Veritas Asia\nKawlram nunau hrekkhat pumcawmawknak lam thiamnak zir an duh tiah sim. (16 November, 2021)\nKawlram nunau hrekkhat pumcawmawknak lam thiamnak zir an duh tiah sim.\nKawlram nunau pawl cu tu vekih caan a lak ih hmang dingah hnipuan thit an zir ih St. Aloysius Sister pawl in hoha ih an rak phuan mi a si.\nHi tidaan a kai tu ding pawl tam an um lo ding tiih an ruah thu, tindaan phuan pek te ah a zir tu paruk lawng an rak um thu, tindaan cu St. Elizabeth Sr. tlawng, Kalay Diocese, KalayMyo ah 2021, September thla ah an rak thok tiah an sim.\nTindaan cu thlathum sung a si ih tidaan kai ni cu tlawngkai nikhat in tlawngkai ninga tiang Zarhkhat ah ninga a si. Tu ahcun tindaan kaitu 24 an um ih neta tidaan thar hrang cazin a pek cia tu 13 an um zo. Tidaan kaitu pawl mai zirnak pawl ah paih in thinlung tak ih zir ter an duh thu, Sr. pawl dinhmun ih tindaan kaitu pawl sungah a kai pek mi tlawngta pawl, sayamah pawl, innsang nu pawl an tel.\nTindaan kai duh a si le kum ziat ti um lo, miphun ti lo, Biaknak thleidang lo in an cohlan thu, tindaan kai man tiih an nemhnget lo thu, tindaan kai sungah Sr. tlawng ih a um tu pawl cu umnak le rawl tla an do thu, ziangah tile hi vek in pumcawmawknak thiamnak in khua ih nunau pawl ih nunram a khaisan sak ih dinhmun a phunphun ruangah a tlai tu pawl an um thu, hi pumcawmawknak thiamnak in an nunram a tha deuh ding tiah an ruahsan.\nKawlram mi tampi cu covid pulhnat ruangah siseh, ram remdaih lo ruangah siseh, hnatuan an nei lo. Tu vekih harsat caan ah mino pawl zin peng zawh ding le thinlung derdai ding an duh lo ruangah an mah hip thei mi ti daan pawl hawlnak a si.\nSr. pawl dinhmun in an mah ah khal harsatnak lakah an zirh mi a si thu, Sr. tlawng ah bawmnak thilri tel in tuan mi vekin nikhat sung man caan lak in an zirhnak a si thu, tu ahcun nunau khat le khat thiamnak pawl an zirh awk zo ih hnipuan thi phah in nunram ah pum a cawm aw tu Anna in a mai tindaan ih a hman mi bawmnak thilri pawl tla hman a on vekin a mah rori khal in man la lo in tindaan zirhnak ah a bawm ve.\nDiocese hotu Bishop Felix Lian Khen Thangin Parish pawl ah Mission hnatuan daan thar pawl tuah dingah tha a pek tiah an sim. Sister congregation dinhmun in khal hi mi Sr. pawlkom in siseh, pawlkom ih upabik hotu hnenin bawmnak an ngah ruangah an tuah thei thu, Sr. pawl dinhmun in mipi pawl kum reipi tiang ei in thei mi pumcawmawknak thiamnak pawl zirhnak a si ih tui tindaan khal ziang tik tiang tuah ding ti a cekci in an sim thei lo.\nAsinan, tuah thei caan, tuah an on caan tiang covid le ramkhel ruangah donkhamtu pawl lakah an tuah vivo ding.\nTindaan kaitu pawl khal tindaan an theh tikah mai thiamnak thawn sumlutnak hawl in innsangih pumcawnnak lam harsatnak lam khatlam zawngin an bawm thei ding tiin khal an ruahsan ih, hi ruahsannak cu an mai thil thit zirnak kainak ih tumtahnak a si. Hi thilthitnak cu a tak ih a zir duh tu pawl hrangah thuthangtha si hram seh tiah an ruahsan thu tuanvo neitu Sr. in RVA ah a rak simfiang.\nHi thuthang cu RVA thuthang ih kan ngah mi a si.\nHakha Diocese thuthang (December 2, 2021)\nGreece ram cu Pope ih a tlawn ruangah hminthatnak an ngah thu Vatican ih Greek Ambassador in sim (November 30, 2021)\nItaly airline thar thawn Pope Francis ih a Tuukhaal khualtlawngnak hrang timtuah (November 30, 2021)\nTidai pil ruangih rak thi tu mivai nauhak pawl rak hruk (life jacket) mi nun runnak angki. (December 1, 2021)


North Korea Raldo Man Thepthep Zo - Chinland Today Media\nMarch 30, 2013 7:55 pm·0 comments\nWASHINGTON ( Reuters ) : North Korea ram cun, an ram ih Nuclear tuahnak duhlo tu ram pawl ih an hringhro nak le, South Korea thawn an karlak thu ah, South Korea thawn raldoawk kan man zo asi tiin March 30, Zarhte Sun ah thu an than durdo thlang. North Korea hruaitu Kim Jong Un cun, South Korea thawi ramri kiang ih retmi US ralkap pawl umnak pawl kahnak ding siannak cu hmin a sign zo. North Korea hi, China hin a tan ve zet ruangah, an buai taktak asi ah cun China hin North Korea a bawm zumtu khal an um.\nUSA hin South Korea lam ah a ding ih, North Korea ih ralthuam tuahnak pawl khal duhlo zettu ram asi. North Korea in raldo a man thu a puannak ( State of War ) thu ah, White House National Security Council spokeswoman Caitlin Hayden cun, “North Korea in state of war a puannak thu kan thei zo ih, hi an thu puannmi ruangah kan nih khal ralring zetin kan um thlang ih, South Korea thawn thuksin kan pehtlaihawk a tul thlang asi” tiin asim.\nNorth Korea Cun An Ram Dintu Ih Suahcam Lawmnak Nei, US Le North korea Biakawk US Man Ringring, John Kerry


Zwegabin Tlang Par Ah Tlangval Ih Fehsan Mi Fala Cu Thicia In An Hmu – Meifar\nZwegabin Tlang Par Ah Tlangval Ih Fehsan Mi Fala Cu Thicia In An Hmu\nApril 1, 2022 admin Myanmar 0\nKaren State, Zwegabin tlang parah fala le tlangval an va kai, March 30, 2022 sun ah fala le tlangval cu tlang parah an va kai ih simlam ah tlangval lawng tlangpar ihsin a ṭum. Fala ih mawng mi bike cu tlang hnuaiah aum ringring ruangah tlangpar ah an va hawl nan an hmu lo.\nFala cu kum 22 mi Ma Zarchi Hlaing a si ih university ah kumhnihnak a kai lai. Tualsung mi pakhat in,”Ma Zarchi Hlaing cu fala mawi zet a si, milian innsang an si” a ti.\nTualsung mipi le mibawmtu pawlkom in sun le zan in an hawl rero nan an hmu thei lo lawk. Ni 2 hnu April 1, 2022 zinglam ah a kedam pakhat an hmu, a kedam an hmuhnak kiangkap cu an hawl ciamco ih thinghnah thawn khuhmi fala ruak cu an hmu ngah.\nA lu ah hliamhma a tuar, a ruak cu leilung le thinghnah thawn an rak khuh. Amah thawn tlang par kaitlang mipa cu hmun dangah arak tlanhlo ih thuneihtu pawlin an hawl rero lai, tlang parah ziangthil a thleng ti cu an theifiang hrih lo ih tlangval an kaihngah hnu lawngah an theifiang ding.\nLeitlun Milar Le Hmel Bangaw Rannung (Zuk pawl)\nA Tlangval Thawn An Ṭhenawk Phah >>>


Thlarau Thianghlim Ti Riahsia - Hre Mang\nThlarau Thianghlim Ti Riahsia\nZiangruangah zumtu pakhat a lung a awi lo, a thanso thei lo theu?\nZiangruangah zumtu pawl nitin nunah lungawinak kan nei lo, hnagam daihnak kan nei lo, thlawsuah malsawm kan nunah a lang thei lo, thlarau rah kan rah thei lo, kan thangso thei lo, ti asile thu dang lakah pakhat cu ‘Thlarau Thianghlim” kan ti riahsiat theu ruangah asi. Ziangpawl in Thlarau Thianghlim cu a ti riahsiat theu zoh hnik uhsi:\n1) “Keimah a lal” :\nZumtu pawl sunglam nunah Pathian Thlarau in a cencilh tikah Pathian in kan nun pumhlum uk, kaihruai, thunun, zirh, nunsim, fim zirh dingah a thupi bik hmun luah ding a asi. Cutin siloin “Keimah” timi sawn kha zumtu nunah alal tikah Thlarau Thianghlim cu ti riahsiat asi ih zumtu nunah Pathian kutcak a lang thei lo. Cutin zumtu ti aw si in milai thinlung duhnak in zumtu pakhat cu a uk tikah Pathian Thlarau in hmun a nei nawn lo.\nZumtu na si ahcun: Na sunglam nun lo uktu, khua a luah tambik tu kha zo asi?\n2) Sual thup:\nZumtu zokhal “sualnak ka nei lo” kan ti asile thuphan kan per ih “Pathian cu thuphan kan puh” asi. Sikhal sehla, kan sualnak cu kan sir aw aw ih Pathian hmaiah sualthupha cawi in ngaidam kan dil, sual sunzawm nawn lo dingin kan tiam aw, ngaidam zo mi nun kan nunpi tikah Pathian thawn pehtlaih nak cu tuahthat sal asi ringring. Cutin siloin, Khrih thisen in ka sualnak a tleng fai zo, ti tahratin in milai tisa duhzawng in sualnak a tuah sunzawm tu nunnak ah Pathian Thlarau a lang aw thei lo. Cutin Pathian Thlarau cu ti riahsiat asi theu. Zumtu zokhal, Pathian thawn an pehzawm awknak a fel lo, a thianghlim lo, sual zepmi a nunpi, sir awk hrih lo mi sual thup a nunpi, tuah sunzawm mi sual a neih poh sung cu mi lungawi a si thei lo.\n3) Ngaidam lonak:\nHelram ah a tla dingmi milai cu vanram co dingin ngaidam zo kan si vekin midang sualnak, mawhnak cu ngaidam tengteng a tul. AN sual tuk asi khal le ngaidam thotho a tul. Zesu in Judas kha kumthum sung a mitsen hman in zoh loin a umpi. Ngaidam lotu cu “hrem in um sheh” tiah camsiat mi asi. Hrem nak cun a sunglam nun cu cancer nathrik vekin a ei dingih ikfik, iksik, kha fialfial, mithmai sia, duhkim dah loin a nung ding. Pawnlangah hmaihnih thawn a cei awk rero khal asile ngaidam nak nun nei lo tu cu a sunglam a thlarau “hrem” asi ruangah sal tang ringring asi. Cutin, mi ngaidam lomi neitu pawl mi lungawi an um thei lo. Mi pakhat cu a inn hnen pai fapa thawn an hua aw aw, an rem aw lo asi ahcun a pa thawn nuam le lungawi zetin an um tlang thei lo ding. Kan ngaidam tul mi pawl cu kan duhzawng a tuah lo tu, lole kan huat zawng le duh lo zawng, thinnatnak a tuah tu ngaidam a tul. Kan ngaidam taktak maw ti theih awk thei nak cu hitin asi; an siatnak thu sim/theih maw kan duh an thatnak, an hrang thiltha tuah thei mi kan neih mi ah sup aw lo le lungawiten kan tuah maw, siatnak tuah thei dinhmun kan din laiah kan sup aw maw, cu hmuahhmuah hnakin Khrih ah unau vekin duhdawt ih an hrang thiltha tuah le duhdawtnak leiba lawng nei ding kan si. Pathian fa kan sinak langter tu pakaht cu kan parah siatnak a tuahtu kan ngaidam, kan duhdawtnak ih an hrangah thiltha kan tuah thei mi pohpoh ah thiltha kan tuahnak hi asi.\n“Na thinhengnak ni tlakpi hlah” ti asi vekin, thinheng hnirtheu, ikfik iksik nak in milai thinlung a luahkhat tikah Pathian Thlarau riahsiatnak a suahter. Nu/pa to aw thinheng in zanah ihkhun kil khat le kilkhat ah an it tikah an lakah satan a it ziarziar theu asi ti an thei lo. “Nan lakah satan kethlaknak um ter hlah uh” timi cu khat le khat kar lakah hmuhtiam awk lonak le huat awknak, thinhengnak a um tikah satan a ke a thlak ih zumtu pakhat in a thinlung sungah satan hmun a pek tikah Pathian Thlarau cu ti riahsiat in a um asi. Pathian Thlarau a riah siatter asi tikah zumtu lungawinak a hlo ih Pathian kutcak zumtu nunah alang thei nawn lo. Pathian in aduhdawt ih a fapa thisen in a leizo mi milai pakhatkhat na hua, a parah siatnak na tuah, asi ahcun na hmailam cu tih a nung asi. Lungawinak hnakin nunsimnak in a lo hmuak cia asi. Cuvek thoth in mai dinhmunah lungawi tawk thei lo, thinheng, hngir teu ringring tu cu Pathian in a hrangah “tha” ati mi hnakin thasawn thei vekin a um tinak asi ih Pathian hnakin fim deuh ah a ruat aw tinak asi. Pathian hnakin fim deuh ah a ruat awk tikah Pathian Thlarau in nun a simmi khal a theithei loih a hrang thiltha le lungawinak khal a hmu fiang thei lo sawn asi.\n5) Tisa hiarnak:\nZumtu pakhat thinlung sung ruahnak suangtuahnak cu tisa caknak, hiarnak, duh amnak, midang thil dawtnak, milai duhnak in a luahkhat tikah Pathian Thlarau cu ti riahsiat asi theu. “Na ruangpum cu Pathian Thlarau biak inn asi” ti asi vekin na sunglam ah tisa thinlung khawruah, a thianghlim lomi suangtuahnak, thinlungput, le duhnak pawlin a luahkhat tikah Pathian in a fih tuk mi thil pawl thawn Thlarau Thianghlim cu hmunkhat ah na ret vek khi asi ih Thlarau Thianghlim cu ti riahsiat asi theu. Aizawl, Mizoram lock-up kan tan lai ka mang theu. Room fatak te sungah milai 20-30 in umter ih a room sung kawm te ah ek le zun thawhnak pung an ret. Zumtu pakhat thinlung cu a bawrhhlawh mi suangtuahnak, tisa duhnak caknak, duh amnak, mihuatnak, iksiknak, hurkhuannak tvp in a luahkhat tikah lockup room fatak te sungah milai 20-30 le zun-ek pung ret khawm vek khi asi. Thlarau Thianghlim cu a tentuk mi thawn kan umter rero vek khi asi. Thlarau Thianghlim ti riahsiat asi tikah zumtu nunah Pathian kutcak a lang thei nawn lo ih Pathian nunsimnak cu a thleng sawn theu. “Mi zokhal leitlun a duhdawt ahcuh pai duhdawtnak cu a sungah a um lo” tinak asi. Mi zokhalin leitlun tisa duhnak in a sunglam nun a luahkhat ahcun Thlarau Thianghlim in a sunglamah hmun a nei lo tinak asi.\n6) Tongkam bawrhlawh:\n“Milai cu a lenglam thil hnakin a sunglam ihsin a suakmi in a tibawrhhlawh” ti asi vekin na kaa sung ihsin a suak mi tongkam cu a bawrhhlawh tikah Thlarau Thianghlim cu ti riahsiat asi. Tongkam cu a thianghlim maw thianghlim lo ti ziangtin kan theithei ding? A theitu pawl hlawknak, hmasawnnak, thlarau lam thansohnak, lungawinak thianghlim suahtertu asi maw, a theitu pawl nun ah riahsiatnak, thinhengnak, hurkhuannak, iksiknak, huat awknak, thleidan awknak, tvp, suahter tu asi maw? Cucun tongkam cu ziangvek asi ti a fianter. Zumtu tongkam fimkhur lo pawl nun ihsin Pathian Thlarau huham cahnak a luangsuak thei lo. Ziangah tile tikhur pakhat ihsin tikha le tithlum a suak tlang thei lo. Na tongkam na fimkhur ih na hnasungah a lutmi kha na fimkhur lo asile na theih loin Thlarau Thianghlim riah na siatter rero tla arak si thei. Thlarau Thianghlim riahsiater asi tikah na kaa sung ihsin a suakmi tongkam pawl cu thlilak voihthawh vek fang an si, hmual an nei nawn lo. Cutikah na lungawinak khal a hlo vivo ding.\n7) Satan palai tuan:\nZumtu pakhat cu leitlun ah Khrih in palai asi. Voi tampi cu zumtu pakhat in a nitin nunah, a tongkam le tuahnak in satan palai a tuan tikah Thlarau Thianghlim ti riahsiat asi. Ziangtin satan palai zumtu in a tuan thei? Mi zokhalin kan kiangkap um pawl parah ciahneh (influence) nak kan nei cio. Cui kan ciahneh nak cun a rah mi cu Pathian duhzawng maw asi, satan duhzawng? Satan duhzawng asile satan palai tuan thawn a bang aw aw. Thuthimnakah, na kiangkap ah a ummi milai pakhat khat na zoh tikah a tongkam, tuahnak, nun na zoh tikah tisa caknak suaktertu, sualnak lamzin ah a lo hruaitu, midang a lo hua tertu, huatnak thlaici a lotuhtu, zetnak le daithlainak, Pathian thei lo pawl nun vekin a lo nungtertu asile khakha satan palai an si. Na kiangkap milai pawl hrangah satan palai tuan hlah aw la, zumtu ti aw si satan palai tuan rero tu pawl lak ihsin fimkhur aw. Cuticun na sungah alo cencilh tu Thlarau Thianghlim thunun, uknak, kaihruainak, le fim zirhnak hnuaiah na thinlung kha kilkim in ukbet aw.\nZumtu unau, na nitin nun ah Pathian Thlarau ti riahse tu si loin a thu hnuai ah a nungtu, khua a ruattu, Khrih ih palai si cio uhsi. Cutikah, Khrih ah thlarau in thangso in rahtha tampi rah sinsin ding kan si.\nPathian in malza lo sawm cio hram sheh!


Tihaal Taktak - Chinland Today Media\nJune 28, 2010 1:27 am·0 comments\nZukneng in zo tidai a ngai duahdo vekin, Maw Pathian, Nangmah ka lo ngai duahdo a si. – Saam 42: 1\n– Tirhthlah 8:26-40\nNa ti a haal ngaingai dah maw? West Africa ram Mali ih um ka naunu Kathy ka va tlawng dah. Sunhnu veikhat cu khurkhua zoh le cuan dingih kan feh rerolai ah khuasat lam 100’F (38’C) tlunlam tiang a kai ih ka dang hmuah a caar ttheh. “Pakhatkhat in ka duh,” ka ti tikah Kathy in tidai thianternak rak ken a hngilh thu i sim ih ka bei a dong nasa. Hlat deuhdeuh kan feh tikah tihaal ih thih timi hi ziangvek a si ding timi thu ka ruat deuhdeuh.\nNetabik ah Kathy in, “Khuitawk ah kan feh ding ti ka thei zo,” a ti ih ramdang mi pawl ih hnattuannak zung ah i fehpi. Inn sung kan lut tikah thil mawibik ka hmuhmi cu tidai daiternak water cooler a si. Cahnah ih tuahmi khuat fate in tidai cu khuat khat hnu khuat khat ka in rero. Ka taksa sungih tidai a cemnak a reituk ih a ai-rawl dingin tidai tampi in ka ttul.\nSaam cangantu in taksa ih tihaalnak cu thlaraulam tihaalnak thawn a tahtthim: “Zukneng in zo tidai a ngai duahdo vekin, maw Pathian, Nangmah ka lo ngai duahdo a si (Saam 42: 1)” a ti. Saam cangantu in nasatak ih a haalmi cu Pathian, a nungmi Pathian a si (c.2).\nHih leilung ih pek theih lomi haalmi pakhatkhat na nei maw? Diriam thei lomi cuih haalnak cu thlarau in Pathian a haalnak hi a si. Na di a lo riamter theitu hnenah va tlan aw. Tihaal pawl cu an tihaal a riamter ih rilrawng pawl cu rawll ttha in a cawm hngai a si (Saam 107:9). – Cindy Hess Kasper\nThudik ka haalnak cu ka di i riamter,\nA Ttongkam, a nungmi sang thawn i cawm;\nA zaangfahnak ruangah dangcar ih tihaal ka thei nawn lo,\nTawp nei lo a thukmi tikhur, ka ttulmi i pek. – Sanders\nThlarau tihaalnak cu a nungmi tidai Jesuh lawngin a riamter thei.


Pi Suu Kyi Europe Khawmual Tlawn Kan Thlun Pei - Chinland Today Media\nJune 14, 2012 6:41 am·1 comment\nThuthang | Magazine Lawrkhawm:\nPi Aung San Suu Kyi cu tui Wednesday ah Europe khawmual pawl tlawng dingah Yangon International Airport ihsin a zam suak. A zam suak hlan ah ramsung thuthanglatupawl cun “Thu malten in sim ta aw” tiah an buuk vialvial. Munich (Germany) ram ihsin Geneva Airport ah a thleng zo. Switzerland ah ni rei deuh sung a cam baang ding. Cuihnu ah Norway, Britain, France le Ireland pawl ah a feh vivo lai ding.\nTuini Thursday ah International Labour Organization conference pawl hnenah thusimnak a nei ding. Oslo ih Nobel Peace Prize dawn mi cohlang thar sal dingih a fehsuak hlanah Swiss rorelnak a zoh ta ding. Cutin, Britain rorelnak innpi ah thusimnak khal a nei peh vivo ding.\nLeitlun hlasakthiam hminthang Bono hin Suu Kyi hrang laksawng a tuah mi dawng ding ah Ireland ah ni reilote sung a cambaang ding. Pi Suu Kyi ih thlen ding rak hmuahnak ah concert nasazet thawn kan dung Monday zan ihsin Dublin, Ireland ah an rak thok zo. A thlen hnu ah U2 frontman Bono pawlin a tiamcia mi laksawng ropizet hlannak an nei ding.\nTuesday ah Britain a thleng ih a sungkhat unau pawl thawn a kum 67 kim nak suahcam hlunghlaizetin an rak lawm sak. Cun, a tlawngkainak Oxford khalah “Bual Khaw tlawn le far lak cem in” honorary doctorate a la ding. Cutin, London ih rorelnak innpi pahnih pawl ah thusimnak a nei ding. A thawngtlak laiih Kawlram rakbawmtu rampi le pawlkom tamzet pawl hnenah lungawi thusimnak a nei vivo ding.\nEurope khawmual pawl feh ih mi thupi ziangmawzat a tawn hnu ah a khualtlawnnak cu France ram ah a cawl hiahhiah tum.\nFrance ram hruaitu thar President François Hollande in Pi Suu Kyi bulpak ih tawng dingah an sim thei awk zo vekin France ram a cam sungah faal zetin thu rel tlangnak an nei ding. Tuitum ih a khual tlawnnak ah UK ram thawn ram 5 lenglo a tlawng ding ih a zaten ni 17 sung hrawng a rei ding ih zum a si.\nPi Suu Kyi hi kan dung baihte ahkhan Thailand ah feh in World Economic Forum (Bangkok) meeting a va kai. Thailand ih beunak hawlpawl hrangah a theitawk suah in pumpe aw dingah a tiamkam thu a phuang ih hleiah mino pawl zirnak neiloin an um thu nasa hleice cuang in phuansuahnak a nei.\nSuu Kyi Europe Tlawng Ding\nPi Aung San Suu Kyi Ni 17 Sung Europe Khawmual Tlawnnak Report\non June 15, 2012 at 5:05 pm\nTha ngaingai. a lam tluang hram seh……….mipi le ram hrang nun liam ngam tu nu sunlawi nak pektlak ngai si maw.


Mrs. DC America Ngahtu China Fala – Meifar\nJune 7, 2021 admin Leitlun 0\nTulai US ramsung ah Asian miphun hmuhsuamnak a nasa zet, cuvek lakah Chinese-American fala in Mrs. DC America zuamawknak ah a pakhatnak a ngah cu thilmak zet a si. Kum 19 hnuah Asian miphun in an ngah a veikhatnak a si.\nMrs. DC America zuamawknak cu May 1, 2021 ah Washington, D.C. ah an nei. Tulai Covid-19 ruangah mipi um loin an tuah ih online sungah an zuamaw.\nCutin fala Anchyi Wei in Mrs. DC America ah a pakhatnak a ngah, Anchyi Wei cu China, Taiwan mi a si ih kum 9 a tiah USA ramah an vai.\nA pakhatnak ngahtu cu D.C aiawh an si dingih November thla ih an tuah dingmi rampi mimawi zuamawknak khalah a tel ding. Mrs. DC America rak ngah hmaisabiktu Asian mi cu Chinese/Japanese-American fala Chiann Fan Gibson a si, 2002 kum ah arak ngah.\nChiann Fan Gibson cu Japan ram ih piang a si ih a nulepa cu Taiwan mi an si, 1986 kum ah US milesa sinak an ngah. Mrs. DC America ngahtu Anchyi Wei in “Tulai Asian miphun hmuhsuamnak a nasa tuk ruangah ka beidong, miphun thleihrannak um nawn lo dingin ka do ding” a ti.\nUS Ah Nulepa Cawmtu Asian Fala An Kap That


What Is Next? (Kawlram Politik Thlirnak,Pastor.Hre Mang) - Chinland Today Media\nFebruary 1, 2012 4:14 am·6 comments\nCT: Kawlram in ramkhelh buaipitu thawngtla (politician) tampi a thlah mi tlun ah ziangtin na hmu?\nHM: Zanglam zawngin a thlah khal asile ralkap a cozah in politics ruangah thawngtla a thlahmi cu thiltha asi. International ah mithmaitha a ngah duh ruangah siseh Kawlram mipi hmaiah Ralkap a cozah tan dingin a tuahmi khal asile a tha asi.A tufang thuanthunung zoh asile Kawl cozah in remdaihnak, thleng awknak hrang ke a kar rero timi cu eltheih asilo. Cumi lakah thuthla suah hi pakhat asi.\nCT:Amnesty ih umtu daan malte in sim thei pei maw?\nHM: ” Amnesty” timi cu cozah kumpi lareltu pawlin dandinglai thleng cuang loin daan in a mawhsiatmi pawl kha thu pakhatkhat ruangah luatnak peknak asi. Ramkhat le ramkhat daan a bang aw lo nan, Cozah kumpi dan tuahtu (legislative body) thuthluknak in siseh president, lole siangpahrang thusuak in siseh amnesty thupek theih asi theu.\nCT: Kawlram ah ramtin kim ihsin palai an thlah ih Mr. President Thei Sein a bulpaak cangvaihnak ah le kawlram hrangah that hnemnak a suahpi tin na hmu maw?\nHM: Ramdang ihsin ram palai pawlin Kawlram cozah kumpi hruaitu an tawn mi tla thiltha asi. Kawlram thleng awknak ding hrangah a tul hrimhrimmi asi. Kawlram thleng awknak dingah le democracy uk awknak suak dingin Kawl ralkap a cozah cu hriamhrei thawn ramdang zohman in an do lo dng ti cu a fiang vekin a nemzawngin cabuai parah thu reltlang in ram tuahthat asi ding timi cu kawlram a ngaihventu pawl siseh ramkheltu pawlin siseh leitlun politics lam thiamsang filawr pawl khalin an hmuhdan cio asi.\nCT: NLD party cu legalized party a si zo tikah Daw Suu kyi in Parliament house ah ziangmi tawk cintiang thu (voice) a nei thei ding?\nHM: Daw Suu Kyi in parliament ah tohkham a co ve asile a tu hnakin tam sinsin thleng awknak hrangah ralkap uktu pawl a ciahneh in rampi hmasawnnak hrang hna a tuan thei sinsin ding. A tuvek ram dinmun thleng awk laifangah Daw Suu in a nemzawng politics huham (soft power) a hmanthiam a thupi tuk. Kumpi cozah uknak tohkham ah pakhatnak a colo khal asile parliament ah ziangvek dinhmun khalin thleng awknak hrang tampi a tuah theiimi a um asi.\nCT:Parliament innpi sungah a tamsawn hi Ralkap palai hlir an si tikah Pi Suu Kyi in a thun lut thuthapawl dodal tu lam ah maw an ttang pei culole a thu an thlun pi ding tiah zumnak na nei?\nHM: Pi Suu Kyi in a duhmi policy a fehpi tikah dokalh zawng si loin innpi sungtel pawl hnenah zapi hrang thatnak, rampi daihnak le thanlennak hrang asi ti fiangzetin a thu a putlut thiam a thupi zet. Lamtang tuah ciamco tahratin thahrum (hard political power, hriamhrei tinak si loin) a hmang asile a thatlonak a tamsawn ding. A tlunah sim zovekin a nemzawng ramkhelh huham cahnak (soft political power) a hman thiam a thupi zet. Ziangah tile Kawl ralkap uktu pawl khalin a nemzawng huham cahnak a neihmi, ram mipi le ramleng leitlun khawmual in Pi Suu Kyi an tannak dinpi mi hi anmai thatnak hrangah an hman duhmi asi. Thleng awknak (reformation) hrangah Pi Suu Kyi ih a nemzawng ramkhelhnak huham (political soft power) a neihmi hi hman an duhmi asi. Pi Suu Kyi in a nemzwng huham a neihmi a hmang thiam asile khatlam le khatlam hrangah thatnak (win-win) tuanrah a suahpi hrimhrim ding asi.\nCT: Dun daan thazet mi Economic Free Zone nei tha tikah Kawlram mipi kan nun a nuam deuh pei maw? Chin mi in teh hivek chance kan ngah mi ziangtin kan hmang ding?\nRamsungah pursum leilawn thuken (economic policy) a zalen ih mipi pawlin ramsung ramleng cozah, pawlkom, company pawl thawn hnatuan tlang thei dingin cozah kumpi in a sian asi ahcun ram cu hmakhat te ah thangso thei mi asi. Leitlun pumhuap pehtlaihnak a tha tuk zo ih ziangkim awlsam ten ramsungah lei killi ih ta bungrua (resource) laklut theih asi tikah thansonak cu harsa asilo.\nChin mipi pawl hrang khalah tampi hmasawnnak a um ding. Harsabik zual ram (special economic zone) ah in retih a hleice in duhsaknak kan co sinsin asile Chin mipi hrangah hmasawnnak a tlancak zual ding. Curualrualin kan mipi kan ram a farah tuk tikah fimkhur tulmi a um. Chin State sungah siseh, Chin mipi pawl umnak (majority sinak) hmun kipah Chin mi rori in thansohnak (development) hnatuantu si thei dingin dan khuahkhirhmi neih tengteng a tul. Cutin kan miphun pawl ramlian, miphun lian pawl in cimneh lo dingin kanmah le kanmah kan kilhim awk thiam lo asile hlohnak a awlte fawn. Kan nunphung, kan thuanthu, kan khua kan ramah miphun dang in sumpai lennak tawn in nampil theimi fimkhur a tul. Ramleng suak kan mifim mithiam pawl tla ramsungah kan kawhkir sal thiam tla a thupi zet. A tlangpi thu sim asile kan harsatnak tla a rei tuk zo ih thansoh ding lawng kan hmabak asi ko.\nCT: Hmai lam ah Thein Sein acozah in ziangtivek in hma an lak pei, tlangpar mi (Ethnic group) pawl thawn ceasefire an tuah tum mi tlunah teh an hlawh tling thluh na zum maw?\nHM: A tuvek asile thleng awknak hi ke an karcak tuk lam maw ti ding khawp in tuihlan Kawl Ralkap Cozah vek an silo. Thleng awknak an duh taktak in a lang. Ralkap pawlin an tihmi cu mipi uknak, democracy a suak tikah a tu hlanih ralkap upa pawlin hremnak, an parah thuthennak an tawn dingmi hi an tihbikmi pakhat asi. Curuangah Ralkap Uknak duhlo tu pawl khalin dunglam thu cu tanta thei in hmailam sausawn zoh in rualrem ten ralkap hruaitu, U Thei Sein te pawl an tuanpi thei asile thleng awknak a hnget khoh sinsin ding tiah zumngam asi. A tu ah miphun dang ralkap, ramkheltu pawl lawng si loin kawl pawl, ralkap uknak duhlo in ramleng suaktu pawl tla kokir in thlawngtla pawl tla a suah, remdaihnak a tuah rero mi hmuh tikah remdaihnak cu suak taktak ding tiah ruahsannak neih hi neih ding mawi hrimhrim asi.\nCT: CNF ah thu ah teh Chin ramah ziang tivekin an cangvaih vivo pei? Kawlram cozah in teh an dilmi (demand) mi pawl hmuahmuah an tuah sak zum a um maw?\nHM: CNF le Kawlram cozah biak awknak thu hi sim a har lai hrih. Nupi be ding vek fang an si lai. An thatsuak thei ding cu zum a um ko. Kawlram pumpi biakrem awknak cu a tu ih cozah ih tumtahmi asizia cu a langfiang zet. CNF in an dilmi hrekkhat cu parliament tiang thlen tulmi, State pakhat ih dinhmun (State rights) tiang a tel tikah thu harsa asi ih lehhnu nuamteten rel sunzawm vivo ding mi thu asi. Cuhnakin rualrem ten CNF pawl khalin ramsungah an tuah duhmi tuah thei in cozahpi pakhat thawn dawr aw thei dinhmunah an din asile CNF hrangah kekar hlawkzet a karngah asi ko.\nCT: CNF in Chin ram hrangah ziangtivek Development tuah a tum, Chin ram huap in teh an tuahsuak thei zum a um maw?\nHM: CNF in ramsungah development tuah dingin cozah in siannak a pek asile development an tuah thei ko. Asinan cozah in ziangtiang sumpai le bungrua, hmun le ram a pek ding, tvp a fiang hrih lo tikah sim a harsa zet. Cun CNF lakah ramleng sumpai bawmtu pawl thawn tuan tlang thei an si sinsin asile sumpai hrampi tampi ngah thei nak lamzin a um ko.\nCT: CNF rualremnak an neih mi ruangah Chin Society ah Lungrualnak maw lole thenthetnak a suah ter pei?\nHM: CNF in rualremnak an tuahmi cu Chin mipi zapi te lungrualnak asi tiah sim thei dingin zianghman a lang hrih lo. Rualremnak an tuah mi in thenthek nak a suahter khal asi fawn lo ding. Chin miphun pawl cu miphun dang thawn tahthim theih lo nak cu mah le tlangkulh, ramthen, peng ah miphun fatete in hmun le ram kan luahcio tikah rualremnak timi hi a thu in rem awknak men si loin miphun, miphun tete an telkim ringring hi a tulnak lai a rak um theu. Tuini tiang a thenthek aw cia mi Chin miphun pawl cu CNF in miphun rualremnak an tuah ruangah a thenthek aw mi siseh an rem aw mi a thar in an ummi sim ding a um hrih lo tluk asi. A tuih president an pek mi pawl cu CNF thawn rualrem cia mi an sinak a rei tuk zo. Cun ramsung ihsin CNF pawlin tuahmi miphun rualremnak ah a teltu pengdang milesa pawlin anmah le peng, phunhnam tete ziangtluk an kaihruai thei, an ciahneh thei timi parah tla a thum aw mi asi.\nCT: Kawl cozah in CNF hmang in Chin mipi sungah Politic game an lek rero a si tiah ruahtu an um ih cumi teh ziang tin si na hmu?\nHM: A ruatu an um tla le an mawh lo. Kawl pawlin CNF hmangin nasa ten Chin miphun thentheknak a tuah thei mi a um ko. Asinan a tu hrih ah Kawl pawlin CNF hmangin Chin miphun rem awk lonak an tuah asi tiah sim thei dingin thu zianghman theih mi ka nei hrih lo. Ziangah tile Kawl cozah cun hriamhrei kai pawl zo poh tla a biakrem laifang asi. Kawl cozah in CNF hmangin Chin miphun thentheknak a tuah thei dan tampi a um ko. Cu pawl sim dingah a tikcu hrih lo. An tuah lo dingah ruat hrih a tha sawn.\nCT: Santhar Chin ram tiih kan ti ringring theu mi hi ziang vek ram a si pei ? leitlun ram pakhat thawn taththim ding na nei le in sim thei pei maw?\nHM: “Chin ram thar” na timi cu ziang na sim duh ti ka fiang ciah lo. Asinan a thangso mi, santhar Chin ram na sim duhmi asi ding tiah ka ruat. Cutin asile Chin ramthar ahcun pursum leilawn, ei hawlnak (Economic) lamah mahte kutke in ding thei, miphun fatete lakah rualremnak miphun pumkhat sinak in thilri, sinak le duhmi canpual, canvo cuh aw in sual aw, that aw, thisen suah awaw, hua aw rero lo in mah le peng, ramthen ciar ah siseh Chin ram hmunpi ah siseh duhthusam miphun pakhat canpual canvo kan neih thei ding le kan Chin fahniang pawl fimthiamnak le thansonak lamah zohman dunglamah tanta mi um lo ten rualran ten thansoh, hmasawn tlang ding hi asi bik. Chin miphun in leitlun miphun dang vekin miphun pakhat pianpi canpual, mahte lairel, roral theinak kan neih le kan nupi thei ding hi asi ko.\nCT: Kum ziangmawzat ah Chin ram ziangtinkim leitlun ramthangso pawl kan bang thei pei?\nHM: International level in Chin ram thangso dingin ram uk awknak a that ahcun kum reipi a tul lo ding. Sihman sehla, Kawl pawl hin Chin miphun thansohnak kan tlan cak ding taktak hi ziangtluk tiang sangka in onsak ding timi cu sim harsa asi. Curuangah cozah kumpi in ziangtluk zalennak a pek, ziangvek hmanrua bungrua, sumpai a pek ih ziangvek ramdang le pawlkom, company pawl hmang in Chin ram thansohnak hrang hna a tuan duh timi parah a hngat aw zet. Cumi pawl cu ramkheltu pawl cabuai (political table) parah a um mi asi tikah ramsung remdaihnak, uk awknak, tvp cozah kumpi kekar parah a thum awmi a tamsawn tikah kum ziangzat a rei ding timi cu sim harsa asi.\nPingback: What Is Next? (Kawlram Politik Thlirnak,Pastor.Hre Mang … | News @ Lixdo.Net\non February 1, 2012 at 6:04 am\nHruaitu mifim rinsantlak le mithiam pawl hnenih a suak mi tongkam pawl hin mipi le tthangthar nonawn pawl hrangah lam in hmuhtu Mei inn pi vek asi ko ee. Mit a vang ter ih khua khal in hmu kau ter zet. Cun Mah le sinak tawk ah ttanlak daan ding khal in thiam ter zet. Thu hman, thudik Siar ding le theih ding tampi neih a thupi zet. Lungawi.\nThlirnak dik le tha rori a si tin ka pom. lungawi nasa.\nA Lian says:\non February 2, 2012 at 11:23 am\nHivek ca tha CT ah siar ding a um.\nA lungawi um tuk.\non February 2, 2012 at 1:35 pm\nPa Hre tivek hi suk ringring uh. Kan hlawk pi na sa. RTK ti vek thusuknak cu zapi siar ding ah ttha ka ti lem lo..\nSui Lian says:\non February 10, 2012 at 8:49 am\nRualthankhum khal suh a tlak tuk\nlawlaw, A mah vek kan Falam mi in kan nei hio kan vantha.\nA mah vek lai mi ah kan um lem lo ho khaw.\nRTK kha rak zut zel uh


Pathian thawn sualawk rero ti mi cu thlacam nak hrangih thil ttha June 10, 2020 | Radio Veritas Asia\nPope Francis in, tlawng kai ni 3 tin ten mipi pawl a ton ttheu nakah thlacam nak thawn pehpar aw in a Pathian thu zirh nak ah Genesis sung ih Jacob le Pathian an do awk nak thu a sim.\nMai si nak\nPope Francis in Jacob cu Pathian ih pek mi a (talent tha bik—thluahsuah ) a si mi fim thiam nak cu ttha zetih hmang thiam tu le a duh thusam / a sun mang khal cang ding rori in fimkhur zet ih hmang thiam tu a si. Cu cu MAH TE ZUAM NAK ti-in kan ko thei .\nBible ih in sim vek a si le Jacob le a U pa Esau ih pawlkop awknak hi cu a thok ih sin an rak harsa zet. Pa khat le pa khat an engawk nak le an ngaih awk lo nak khal cem ni a nei dah lo. Jacob cu a Pa Isac hnenih fapa Upa ih roco ding mi “ thluahsuah” cu thinlung zeilo bum nak hmang in a cui roco ding mi cu a rak dong. Hi mi cu mi-zeilo pa ih thil ti thei zia a lang nak hi asi. Jacob a nun nak lamhma tluang ding in a mai ruah nak phun phun hmang in thil a ti thei. A U le pawl hnen ih sin tlan hlo dingih fial asi lai hman ah a mah le mah thapek aw in le tthit awknak thukam hman tuah thei ding in a rak ti thei tu asi. A si nan pa khat te a sam mi a um tin Pope in a sim. Cu le ni khat cu inn ih sin kawh nak au aw a thei ih, a u le pawl um nak hmun an suah nak khuahlun pi cu pan dingin tim a tuah.\n( Pathian thawn buanawk nak)\nCu ti ih inn lam a kir sal lai fang ah mangbang ai hal in a col ih ziang mi si pei ka hnen ah thleng ding. Zo si pei i rak caang tu ding ti-ih a ruah rero lai fangah, a hmuh dah lo mi mi pakhat cu hmakhat ten a rung lang ih cu mi thawn an sual aw ciamco. Pope Francis in Pathian thuzirh nak ca-uk sung ta la in zirh le sim fiang nak a pek mi cu; thlarau ral ka neh thei nak ding le hlawhtlin nak ngah thei ding ah cun a ttul bik mi cu “Thlacam nak” a si ti hi Pawlpi in tui sun ni tiangah ttha te thlun ding le tuah ding ih in zirh mi a si tin a sim.\nCu ti ih zanvar te cui milai pa thawn ansualawk hnu ah , Jacob cu a ral pa ih adung lam a zaang thahri a thawi ngah nak hmuar naa khal cu a tuar . A hung that deuh hnu ah, nang cu zo na si tin Jacob cun a sut hnu ah hi tin a sim, tui sin thok in Jacob ti ih koh na si nawn lo ding Israel tin koh na si ding tin a ti. Ziang ah ti le Pathian le minung thawn sual awk nak ih sin neh nak na ngah ruang ah a si. Zo a si ti a hmin cu a sim duh lo nan Jacob par ah thluasuah nak a pek. Jacob cu Pathian thawn hmai ton ro ri in kan tong aw ti a thei fiang tin Pope in a sim.\nThlacam nak hrangih tah tthim nak\nPope in hi tin a sim ; Pathian thawn sual aw re ro ti mi cu thutak ih Thlacam ti nak a si. Jacob nun sung hmuahhmuah a mai zuam nak lawng ih hlawhtlin nak ngah thei ringring tu pa cu ttih le khur in um ih thi thei mi na si ti ralrin nak pek a tuar . Jacob cu voikhat te lawng Pathian hmai ah ziang hman lo thanau mi a si nak a lang. Pathian ih kam mi ram sung lut ding ah hriamhma le harsat beidong nak tam pi a tong ko nan, thinlung thar thawn cui ram nuam cu luh thei nak Thluahsuah cu a ngah thei asi tin Pope in a sim a si.\nKan ni khal cu-vek thotho in, Pathian thawn thim nak can ih hmuh awk caan a um, kan nun ah harsat nak, thim sung ih um caan, sual nak thawn kan khah caan, ziang hman thei thiam lo ih um can tam pi kan nei theu. kan mah te lawng kan um can ah kan thanau nak kan hmu thiam ih Pathian khal in in um pi ve ti tla kan thei thei.\nA si nan , a ngai ngai ih kan ti a si le thim nak ton tik ah ttih a tul lo. Ziang ah ti le Pathian in kan nun sung ih man nei bik ih kan neih ding mi hmin thar in pe ding . Cun a mah Pathian pan duh nak ruang ih mah le mah nun thlengawk duh nak nei tu pawl hrang ih a tumtah cia mi thluah suah khal cu in hlan ve ding tin Pope in a sim.


Jewish-American Pawlih Vote - Chinland Today Media\nNovember 13, 2012 11:55 pm·0 comments\nJewish American pawl cun Israel parih a thum-aw zettu candidate tlun lawngah an bawm theu ih, an vote theu ti cu American ramthukhelnak ah hlan ihsin thok in an rak ruat theumi a si.\nA hleice in cuvek ruahnak cu kumhra hnakih rei a um zo ih, American in ramdang policy, Middle East tlunih policy pawl tlunah a thupibik ih ruah a si. Cumi cu Israel pawl le Palestine pawl karlak ih buainak remrel dingmi tlunah a hngat-aw a si. Cuvek ruahnak, phuahcop thu, cu kan dungzarh Tlawngkai Nihnihni, 6.11.2012, president hrilawk ni, ah Jewish American pawl cun a dik lo zia an langter lala zo.\nPoliticlam ih sumpai hlu theutu Sheldon Adelson le Repubican Jewish Coalition (Republic Party ih Jewish Pawlkom) le Israel hrangih Emergency Commitee pawl cun 2012 sungah Israel hrangah dollar million tampi cu an hmang. Cumi cu President Obama le Democratic Party pawl vote loin vote ngah theinak dingah a si. Asinan cumi sumpai cemliammi pawl cun hna a tuansuak taktak lo. Ziangahtile Jewish American zateek 70 cun Barack Obama an vote ruangah a si. Obama cun 2008 lai-ah khan Jewish America zateek 74 ih vote cu a ngah. 1972 ihsin zohsal sehla Jewish American zateek 70 in Democratic Party ih president hrang an candidate mi pawl cu an bawm ringring ti ding a si.\nAtu kum ih Ohio le Florida ih Jewish pawlih vote pawl zoh sehla zateek 69 le 68 in rel ding dang um lo khop in Obama an vote. Cun zateek 69 ihsin 30 karlak in Democrat pawl le Congress pawl an tan. A meh kel ringring cu a si. Khatlam ah mipi tampi umnak hmun ih um pawl, mirang pawl, Catholic pawl le Protestant pawlih vote cu 2008 ihsin zoh sehla Obama parih an tannak cu zateek 4 in a mal in a tum vivo.\nPresident hrilnak hrangih pawlsawm tik caan ah Israel thuhla lawnglawng ruahrel in Jewish pawlih vote lak duh cun zianghman a thahnem lo tluk a si. Ziangahtile Jewish America pawl in sipuazilam, harhdamnak le ramsung humhimnak pawl sawn hi Israel hnakin an ruat deuh ih an zoh deuh ruangah a si. Jewish American pawlin a dang America pawl vek thiamthiam in an raut ih an vote ve ti cu a lang. An ruahnak ah Israel thawn pehpar in kau le thuk zetin an ruat.\nJewish American zateek 82 pawlin atufang ih U.S. le Israel ramhnih ih an sidan hi an lung a kim ih, zateek 76 cun Obama cu daihnak hrangih tanla dingah an duh, cun ahlan president hlun Bill Clinton ih tuahmi cu zateek 84 in an lung a kim lawlaw. Mi malte ih ruahnak kha Jewish American zate vekin an rel theumi cu a dik lo a si.\nIsrael hruaitu atufang ih president, Shimon Peres, cule a senior zetmi ramkheltu lakih mi poimawh Ehud Olmert, Ehud Barak le Tzipi Livni pawl khal hi ram thuhla thawn pehpar in an thin ai a thok oltuk ti’n Jewish Americans zateek 81 zum an pom.\nMiddle East cun kumli liangluang bum rero mi hnuai-ah um ding cu a si nawn lo, ziangahtile America ramkhel pawl cun cuvek rinhmang ih thilti thelhnak pawl cu an tihtuk zo. Asinan Obama hrangah a termhnihnak ah hitluk in Jewish America pawl cun an vote zo ih ruangah Israel le Palestin karlak ih buainak ah siseh, Middle East daihnak hrangah siseh, Israel le U.S. karlak ih rualramnak ah siseh, a zale in a hlan hnakin nasa sinsin in a tuan ding cu a tuanvo thupibik cu a si.\nCNN. Jeremy Ben-Ami is president of the pro-Israel, pro-peace lobby J Street.\n1992 Le 1994 Ih Argentina Ramsung Bomb Puaknak Zohfek Ding


Felicitas le a fa le pasarih.\nJesuh khrih cu bawi a si. Phil 2:11\nChurch Mission (0)\nPosted by salaihute on February 26, 2012 at 4:30 PM\nRoman Emperor Antoninus Pius in Christian pawl hremnak (persecution) a thawk sal tik ah milem biaktu tampi in christian nu hmei Felicitas timi nu ruang ah emperor cu an complain ciamco. A mah le a fa le pasarih, Januarius, Felix, Philipus, Sylvanius, Alexander, Vitalis le Martialis pawl in mitampi Christ Jesuh hnen ah an hruai.\nEmperor in Felicitas le a fa le pasarih ih case kha Rome ih supreme court hotu bik Publius hnen ah a kuat.\nPublius in Felicitua cu mi tampi ih upat zet mi si kha a theih tik ah a nunnak zuah a duh. An sungte in a inn ah a ko hai ih, "nan zumnak nan phatsan asilen thihnak ihsin nan luat thei ding ih lian nak pawl nan nei ding, curuang ah nan zumnak phahsan uh" ti in a lem ciamco.\nAsinan Felicitas in, "an zumnak an thawn thei lo thu, ka thin lung sung ah Thlarau Thianghlim a um zo ih nunnak power in pek, tukforhnak pawl tuar thei nak in pek ih ka par ih na tuah ding mi pawl tla a mah ruang ah ka zumnk ruang ah ka tuar ngam a si," ti in let. Cui hnu ah a fa le hnen a hoi ih a mah vek in zumnak ah fekzet in um ding in a sim hai.\nPublius cu a thinheng tuk ih Felicitas cu thawi ding in order a pek. A fa le pawl kha pkhat ciar in a ko hai ih sir aw ding in le an zumnak tan san ding in a lem hai. A fapa upabik Januarius, a ko hmaisa. Januarius in hitin a let. " Nang ih in tuah ter duh mi cu atthlak za rori a si, sinan ka zumnak cu Jesuh Christ ah a thum aw a si ti kha ka phuang ngam a si. Curuang ah cuvek tihzahnak ihsin tla in kilkhawi ding a si," ti in a let. A nau le pawl in cutin an let ve.\nPublius in Emperor hnen ah roman pathian hnen ah an thawn duh lo thu le Jesuh an el duh lo thu report a pek. Emperor Antoninus in an zaten that theh ding in thu a pek. A fa le kha that hmai sa in Felicitas kha a fa le an thah lai a hmu tu si ding ah netabik ah thah dinh in a fial hai.\nJanuarius kha thir hlum pawl le a zim a hriam mi thawi nak ( the passion of the Christ movie sung ih Bawi Jesuh an thawi nak hri vek in ) a thih tiang an thawi. Felix le Philipus cu fung hrio ih an thih tiang an thawi. Sylvanius cu lungto tam zet tlangzim ihsin a lu in an thlak. Alexander, Vitalis le Martialis pawl cu an lu an tan.\nFelicitas, a zumnak a tansan dah lo tu cu thlali hnu ah an thah. A zumnak cu ziang hman in a siat thei lo. Thlarau Thianghlim in kan thinlung sung ah hna a tuan ah cun kan zumnak cu meisa vek in a kang ih cumi cu ziang hman in a siat suah thei lo. Felicitas ih zumnak cu cawng cio uh si.\nPathian hmin thangthat in um ko seh.


Ramdang Umpawl In Ziangvek Kan Bawm Ding - Chinland Today Media\nNovember 23, 2014 3:25 pm·0 comments\nThuhmaihruai: Chinmi ramdangah mi ziangmaw zat kan um zo. Ahleice in US, Australia, UK, Europe, Japan, Canada, Singapore Malaysia, Thailand, Macau(China), S. Korea le Qartar tivek khalah pawlkawm cak taktak neih theinak ram kan nei hnuaihni thlang. Kan innhnen India khalah Aizawl, Lunglei le Delhi lamah pawlkawm kan nei thei. (hrekkhat cu religion fellowship an si ko nan cumi cun in huikhawm ruangah taksa lam hrang thilttha tampi an tuah thei). Hiti hun ruah men khalah hna a ngam ngaingai.\nLennak a Tanaw Tuk: Kawlram mi kan si hi hmun tampi ah cun a zahthlak zikzik ttheu. Asinan kanmah kan dik ih kan taimak cun khawiah hman zah ding a um lo. Kan farah hi kan zangzel ruangah maw, kan sual ruangah maw, sum hman kan thiam lo ruangah maw si loin Dictator nunrawng taktak in kum 50 lenglo in uk ruangah sawn a si. Ngaingaiah cun Kawlram mipawl hi leitlunah duhaw tlakin talen kan nei ttha ve. Asinan tu ih kan ram mi pakhat sumlut (GDP) cu US Dollar 1400 hrawng lawng a si. Tingkhat tlun sumlut nei Qartar, thawng sawmriat kiangk ap nei Luxembourg, Switzerland, Singapore, 50000 tlun sumlut nei US, Japan, Norway tivek thawn kan lennak a tanaw tuk siri a si. Curuangah Myanmar ah cun taima le rinum takih hnattuan hrang khalah ei fangfang hi mitlangpi kan si. Mineinung deuh hnih khat lawngin an duh mi an ei in an hru thei ti sehla a sual lo. Cuti a si ruangah miphun le ram hrangih hnattuan theih a mal nasa. Himi cu kan zate theicia a si.\nA Tulnak ah Kan Pe Maw: Hmundang ram dang ih um pawl hin paisa thawh le khawn tam thu rel a si ttheu. Cuti rualih thusuhnak um thei mi cu, “A ttulnak ah kan pe maw?” ti hi a si ding. Tahan le Falam lam ih cangvaitupawl sut sehla ziangtin an sang pei? Ramdang ih ram le miphun duhtupawl in in pek ruangah himi kan tuah thei, kan nei thei tiih hun khih fukfi ding tla hi cu a tam lem lo men ding!! Mai khua cio hrangah le mai local church hrang hrawngah cun kan pe tla a si men thei nan miphun hrang ttangkai ding thilah kan pe maw? Tui ih kan rel duh sawn cu bulpak ih pek lam hnakin ramtin ih pawlkawmpawl khan kan ramih pawlkawmpawl kan bawm maw ti sawn a si.\nKan Bawm Zikih Kan Ruah Dingmi Pawl: Groupmail, Facebook Group le Chin Web Site pawlih thuthang kan rak siar tikah khawi vek, ziangvek ha kan bawm timi a lang. Thimnak ah Rih Zin cehnak ah tla bulpak le pawlkawm tlain kan pe hnuaihni. Vanzam ttumnak hrang tla kan pe hnuaihni. Hrekkhat cu tlawng lole sizung hrangah tla kan pe. A tikcu ih zir le a ttuldan ih zirin pakhat hman a tthalo an um lo. Asinan tu cu acozah a thlengaw ih budget tla tuah phahphah a si thlang ruangah kan khawruah tla malte cu thleng a cu ve thlang lo maw ti cu ruahdan pakhat a si.\nRuah Ding Um Cu: Falam-Rih Zin le Surbung Tlang Airport tuah ding cun a malbik ah ting 10000 veve tal a ttul ding. Cumi cu mipi thilpek cun a ngah lo mi a si. Khui ram hmanah mipi thilpek khawm ih Airport le Hi-way tuah an um dah lo. Hipawl hrangih sum thawh ai cun acozah nawr a thupi sawn. Rih Zin teh cek ringawt khal sehla zoha kilkhawi (maintainence) ding? Surbung Tlang Airport khal kanmai cahnak in kan tuah ding timi cu phurum zet a bang nan a lamzin a si lo. Cuhnak cun a ngaihventupawl le acozah lamih nawrtupawl ih lamzin suksohnak le senso hrangah kan ti thei le a ttha ding.\nKan ruah ding mi cu acozah in an tuah ding mi, anmai hnattuan a si mi thilpawlah hin mipi sumpai hin hmang lo sehla, mipi khalin pe lo sehla. Mipi ih sum kan thawh mipawl cu mipi cangvaihnak, acozah in ziangtik hmanih budget a tuah lo ding mi, kan miphun ih thil ttul zet mipawl ah hin pe thiam sawn sehla ti mi hi ngaidan pakhat a si.\nZIANG HRANGAH BAWMNAK KAN PE DING? A tawizawng bik cun acozah in ziangtik hmanih in tuahsak lo ding mi, in bawm lo ding mi, miphun le ram hrangih ttul duahdo mipawl hrang kan pek theimi sunte kha hman ding a si. Cupawl cu maltete in hun zoh sehla;\nThlarau lam thil: Kan acozah hin thlarau lam le sakhuanak lam thil hrimhrim hi in bawm dah zik lo. Hitawkah paisa a tampi a ttul. Crusade, Camping,Training, Missionary, Biakinn, tvk..ah kan ti thei tawkin kan pe ding a si.\nTar Caklo le Bawmtu Nei Lo Bawm: Miphun na duhdawt cun a minung na duhdawt tengteng a ttul. Kan khua ah kan ramah pam tawng an um maw, thlisia ruahsia (natural disaster) tuar an um maw, tar le hngakttah cawmtu nei lo an um maw, ti hi kan ngaihven ringring ding a si. Hi hi a miphun zawng khalin Pathian thlawsuah dawnnak hram a si.\n3. Tlawmngai Pawl: Ramdang hmun tampi ah Tlawmngai Pawl (NGO) a ding hnuaihni. An thawmvang theih cun hna a ngam ngaingai. Asinan Ramleng Chin/Falam NGO in Ramsung Chin/Falam NGO a bawm thu rel ding a mal nasa. Chin Pawlpi cangvaihnak hrang tohkham, bungbel, mawtaw, Office le a ttul pohpoh cu anmahte an khawnaw ih vawi tampi inn lak an vah hnu lawngah an ngah mi a si. Falam lam khal cuti thotho.\n4. Library le Calai buk: Ziang acozah khal ding khal sehla Chin khawpipawl ah CHINCA retnak ding Library in tuahsak dah lo ding. Kan mipipawl hrangah theihnak ti-hna pe ding cun casiar ding kan pek a ttul. Miphun tthangso ding cun mipi khawruahnak a tthansoh ta a ttul. Tahan ah Mai Sokhlei Par in Deirel Library a tuah. Hi hi amai hrang hlawknak taktak a um lo mi, mipi hrang thilttha tak a si. Bawm theitu hrang bawm tlak a si. Cuhleiah Falam, Letpanchaung, Rihkhawdar, Khampat, etc..ah Public Library tuah a ttul.5. Media le Journal: Laizo ttawng thawn thuthangca suah cu sung neknek dingih ralrin cia a ttul. Ziangahtile a copy a tam thei lo, kuat suksoawknak a har, hnattuantu daihawk lo, a man pek lamah rinum lo, etc..a si ringring. Falam in ram sungih printed media kan neih cu; The Falam Post Daily (reilote hrang cawlhter a si): Hi hi Hmungkolh in amai Angel Computer dawr ihsin thahnemngai in a tuah mi a si. Hivek Daily News kan nei thei tla hi bawm tengteng phu mi a si. Ting 30 hrawng tla bawm theitu um sehla kum 3-4 tal a peh thei ding. Cun MEIFAR zarhtin thuthangca tla hi Lairawn mipi hnenah thuthang thlentu a si. Kumtin Deficit ting 10 leng a um ringring. Cu cu mitlawngngaipawl in ram sungah paisa thawh ih phuhhruk a si ttheu. The Chin Voice Bi-Monthly cu FBP in an sponsor thei ih a ttha zet. Cutin a nung vivo ding. Chinland Herald khal ICA in a bawm ti theih tikah hna a ngam nasa. Ram le miphun tthangso ding cun theihnak ih an tthanso a pawimawh..theihnak petubik cu Media a si. Chin Media hrang acozah in ziangtik hmanah bawmnak in pe dah lo ding.\n6. Chin Icon/Idol/ C3: Hivek thu le hla lam tthasonak ding hrang khal hi kanmah mipi ih kan ttuan a ttul. Ziangtik hmanah acozah in in tuahsak lo ding. Tui ttum C3 (Chin Composing Contest) hlaphuah zuamawknak hrang khal ram sungih miphun duhtupawlin ting 56 lai an suah ruangah hivek a cangsuak thei. Hla ttha tampi a suah phah a si. Hmai kum tla cu hi hnakin Budget mal deuh ting 30 hrawng cemih Icon maw Idol maw tuahdan um sehla timi hi canvaitupawl duhtusam a si.\n7. Nepnawi: Acozah hn mithi nawrleng lole thlanmual mawtaw tivek hi in pe dah lo ding. Mipi direct ih tthathnemnak pe thei Oxygen bawm tivek, thisen retthatnak Bloodbank tivek hi kan mamawh tlan mi a si. Cabu ttha ngantu cabu suahsak tivek tla miphun hrangih thil ttangkai a si.\nHipawl hi cangantu in thil cang mi le thil umdan a hmun rori ih a hmuh mi le a ngaidan a si. Thil petu le a rak bawm theitu in an rak ttuan zo mi le an rak bawm zo mi ah zianghman sawiselnak a nei lo. A tikcu le a dinhmun ih zirin an ttha thluh. Asinan ram a thlengawk vekin kan sumpai bawmnak hi mipi hrang, acozah in a tuah lo ding lam sawnah pe sehla a tthasawn pei maw ti ruahnak men a si.


Thlirnak Le Hmuhdan Archives - Page 2 of 18 - Chinland Today Media\n-Uk Lian Hlasakthiam le aw tha pawl hmakphek an ei lo an ti theu mi, thu ngaingai asi maw cu ka theilo. Mai Kimmy cu hmakphek ei lo cun a rawl-ei ka a thaw thei riai lo! Hmakphek a ei ruangah a aw thatnak, a deem cuang lo in ka thei. Laimi hin cuvek thuhla, belciandawl lo rel ding kan […]\nThangthat Album Sungih “Ka Nun In A Lo Hal” Ka Uarnak San Cu!\nSalai V Bawi Lian Leitlun santhar mino pawl ih uar zet mi le zarhpi zingtin zumtu million 10 lenglo ih sak ringring mi Hill Song pawl hmanin hitluk hlathuk mawi le thuuk hi an ser hlei cuanglo!! Ka thinlung mitthlam ah Pathian ih in Duhdawtnak, kan nunnak ngaingaiin “Ka Lo Duhbik Jesuh” tiin ka ti dahlonan nitin in kilkhawinak pawl […]\nby Mai Daidim ·\tMarch 31, 2017 ·\n-Uk Lian Falam Ruun Inn Tlun Kum Puai hrang Rajiv ih phuahmi “Ruun Inn Nuam” timi Solomon Menrihai ih a sak mi na rak ngai maw? Rajiv in thungaithlak ih a ngan mi hla, Solomon Menrihai in lung kekkuai ih a sak mi hnakih hla ngai nuam dang teh, a tam pei maw! Rajiv in hla a phuah ding ih, […]\nby CT Media ·\tFebruary 18, 2017 ·\nFalam Puaipi Hlapi “FALAM” In Chin Mi Santhuanthu Ah Hminsin Thar 3 Tuah\nFalam puaipi hla “FALAM” timi cu Chin mipi hnenih tlangthan a si veten Chin Santhuanthu ih hminsin thar 3 pawl a tuah cih. Hi hminsin mi pawl hi Chinland Today Page ta le mah bulpak ih rak tuahmi pawl bet cih ih ngan mi a si. Nikhat Thu ih thlirtu neitambik: Hi “FALAM” timi hla hi January 24, 2017 siimlam […]\nby CT Media ·\tJanuary 26, 2017 ·\nFalam Puaipi Hla “FALAM” A Hlafang Tepsungnak\nFalam puaipi; Falam kum 125 kim, Falam senpi inn kum 100 kim, Sizung kum 100 kim, Ruun Inn tlun kum, February 21-22, hrang ih “Falam” timi hla cu Myanmar rampi hminnei le Chin mi hlasak thiam rinsan mi pa 5 pawl in Rangoon khawpi ih Promise Land Studio Phachy le CMA Studio ah an thun rero zo. Mipi hnenah tlangthan […]\nby CT Media ·\tJanuary 17, 2017 ·\nSalai Sian Lian Uk Kianghrol Kalay khawpi, Bogyoke lamzin ih traffic meisa a um hnu ahhin, zoh mawi lo zet mi pakhat cu meisa sen lai feh lan thotho kan tam tuk mi hi a si. Khatlam (meisa hring ngahtu lamzin) ih fehtu an um lo can ih feh lan thotho hman hi thil dik lo a si tinak ih […]\nby CT Media ·\tJanuary 14, 2017 ·\nZo Pawl In Thuthang An Tuah\nSalai Lal Nun Uk ‘Uico in minung a keu le thuthang a si lo. Minung in Uico a keu lawngah thuthang a si’ ti’n an sim theu. Sihmansehla Uico in Daw Aung San Suh Kyi keu sehla cumi cu thuthang a si thei. Ziangah tile Daw Aung San Suh Kyi cu mi hminthang a si ruangah. Sile thilcangmi ta poh […]\nby CT Media ·\tDecember 13, 2016 ·\nTop-Down Admin System Vs Building Unitary State\nTOP-DOWN ADMIN SYSTEM Vs BUILDING UNITARY STATE (Image of Federal Reflection on Myanmar) Ngun Than ( Robert Pa ) Federalism timi tongfang cu Latin ihsin rami a si ih, Foedus le Fides kommi a si. Foedus ih sullam cu “Tiamkamawknak” ti a si ih, Fides ih sullam cu “Rinumnak” timi a sawh. Curuangah, Federalism timi cu, “Mi tampi kha thlauthla-aw […]\nby CT Media ·\tDecember 12, 2016 ·\nMyanmar Rampi Hi Thinphan Za A Va Si Thang Em!!\nSalai V Bawi Lian Myanmar rampi thuthangsuak mi pawl zoh rero tikah rampi thansohnak le hmasawnnak mal tete a um rualrual in tulai ih mipi pawl ih an/kan ngaihven bik mi cu Yangoon ih bomb puak, Rakhine, Shan ram ih buainak le Rohingya miphun pawl ih dinhmun pawl a si ko ding ti a zum um. NLD in rampi hrilawknak […]\nby CT Media ·\tNovember 30, 2016 ·


Pasal That puhtuar Mary cun keimai` Thatmi a si lo a ti | Falam Online Media\nDecember 17, 2020 December 17, 2020 Ni Hnem Sung\t0 Comments\nAizawl, Kulikawn veng ih um Dr. Lalṭanpuia naam thawn dawtthat tuarmi thuthawn pehpar in mithattu tiih puh tuar a nupi Mary cu December 16 ah Aizawl thuṭhenzung ah an phorhsuak.\nDr. Lalṭanpuia thih thu thawn pehparin Mizo media le Chin media tamsawn cun a nupi Mary ih dawtthatmi sivekin tarlang a si nan, mithat puh tuar Mary in thuṭhenzung ah “a mahten a dawt aw mi a si” tiah a ti.\nZingzoi rero laimi thubuai a si ruangah an thuhla hi Official in update mi a um hrih lo. Dr. Lalṭanpuia dawtthatnak tiih ruahmi naamte khal palik kut sung ah a um zo nan zoi kutneh a lang tivek khal an phuang hrih lo.\nMary in Thuṭhenzung sung ih a ṭong suakmi khal offcial in phuan a si hrih lo nan Thuṭhenzung ih va ngaihventu le Mizo media ṭhenkhat cun “Mary in kei mah i dawtthatmi a si lo. Amahten a dawt aw mi sawn a si a ti” tiah an tarlang a si.\nMithat puhtuar Mary hi Vanduainak a thlen zaan December 9 zaan, Palik kut sungih up a si hnu in a hmuihmel hmuh ding a um lo.\nThuṭhenzung ih suahpit a si lai khal ah a buuktu mipi an tamzet nan, zohman ih thambanlo, hmumanlo dingin Palik in an kham ih motor sungah zamrangten an lutter lohli a si.\n← Israel hnam hlo kan si tiawtu Mizo 200 luan cu Israel ram ah thleng suak zo\nLeiba ruul nak ding ah ka Kaileng ka zuar – Sabzar →


Joe Biden dunglam ah Hri kaitu Phenthlaam a um – President Donald Trump | Falam Online Media\nPresident Donald Trump cun a ramkhel ral Democratic nominee Joe Biden cu a dunglam ih hri kaitu nei vekin a sim ih, atu, an ramsung buainak pawl khal cu pawl ih tokphirhnak ruangih suak vekin a rel.\nFox News ih thlah mi “The Ingraham Angle” hmaton thusutnak ah a sim mi a siih “na theih dah lomi phenthlam pawl in a dunglam in hridai thawn an khih” ti`n Democratic nominee Joe Biden cu a dunglam ih control tu nei vekin a sim.\nPu Trump cun BLM cangvaihnak neitu pawl ih a hraang zawngin ziinpi ih an cangvai mi pawl bat deuh in “ziinpi ih cangvaitu mipi an um, cuih cangvaihnak pawl suak tertu phenthlam khal an um” tiah “The Ingraham Angle” host tu Ingraham hnen ah a sim.\n“Tui` weekend khal ah cangvaihnak nei dingin thuamhnaw dum rong hruh misual pawl cu hriamhrei keng in khaw dangdang ihsin vanzam thawn an pok suak” tiah Pu Trump cun a sim bet.\nIngraham cun thuhla umdan simfiah dingin a sut nan, Pu Trump cun, “zingzoinak nei rero lai mi thuthup a si ruangah a tikcu kim tik le ka lo sim leh ding” a ti.\n← Dear, Bualpi ………\nThailand ram ih Lut thup, Myanmar ram mi Minung 11 an kaai, Pahnih Dam Lo →


Kum 18 Nute HIV Nat Hrik Ihsin Khamawsuak Thei - Chinland Today Media\nJuly 21, 2015 1:32 am·0 comments\nRed Cross pawl in HIV nathrik donak an tuah lai..\nKum 18 mi French nute cun a natnak HIV hrang kum 12 si ei nawn lo ih a um hnu ah, a natnak a khamaw suak thei ta riai. Leilung tlun nauhak lakih HIV nat kum reipi nei hnu ih khamaw suak thei hmai sabik a si.\nHi nute hi 1996 ah a suak ih, a suah thlak vete ihsin a nu ih HIV nat hrik a kai cih. Kum thum a kim ah HIV nat khamnak veili an rak pe. Asinan a sungkua pawl in kum 6 a kim zik zawngah hi sivai ei nawn lo dingin an ti.\nKum 12 a kim ah a thisen zungzam ih um nathrik pawl an ziam vivo tiih an hmuh ruangah a thleng aw danglam men thei tiah sibawi pawlin an rak ti.\nDr Asier Saez-Cirion, Paris is Institute Pasteur sibawi cun a natnak ih hnaṭuan theinak a cak hlan ihsin HIV natkhamnak si (anti-retriviral) a ei lohli man ruangah tla a si thei men tiah a ti.\nProf Sharon Lewin, Australia, University of Melbourne sibawi pa cu, hi nauhak nu te kan zoh ihsin HIV hi a nat a rang thei bik ih kilkhawi theih a si timi in fekter a si tiah a ti.\nHivek nauhak HIV nei,nathrik khamsuak thei hi a liamcia kum hnih laiah America nute a rak um dah ih “Mississippi baby” titla in theih lar a rak siphah hngehnge. Asinan a ni hi si a ei mi a cawlh hnu kum 2 lawngah a dam suak.#\n– BBC, CNN


Covid-19 Volunteer In Naupai Ruak An Va La Ih A Thilton Cu ‘Ziangtik Hmanah Ka Hngilh Nawn Lo Ding, Ka Hnasung Ah A Cam Ringring Lai’ A Ti – Meifar\nAugust 7, 2021 admin Myanmar 0\nCovid-19 Volunteer pawl hi upat an tlak zet, anmah khal damlo thei, thi thei an si nan an nunnak hlan in mipi hrang hna an ṭuan. Covid-19 Volunteer pakhat in a thilton cu “Ka damsng ka theihhngilh nawn lo ding” a ti.\nVolunteer in “Ka cau tuk ih ka kut khal an thia thei, asinan tuisun ih ka thilton ruangah ka itthat thei lo. Veng pakhat ah mithi ruak la dingin in ko, naupai lai a si ih a pum sungih um naute cu thla 4 a kim zo.\nA kiangah a fanu kum 2 mi arak um ih a nui ruak lak cu a siang lo, ṭap khal a ṭap lo nan a nui ruak lak cu a siang lo lawlaw. Kan lem rero ih kan lem thei lo, a pi in ara hruai ih a ṭap ciamco.\nMithi cu thawsam ih thi a si ruangah Covid-19 ih thi si kan zum ih a ruak cu plastic bags sungah kan ret cu a fanu kum 2 mi in a duh lo tuk ih a ṭap ciamco. Motor sungah kan ret ih motor sangka kan khar veten a pi kutsung ihsin a talsuak ih ara tlan.\nA pi in ara dum ih a kaibet, nauhak te cu motor kiangah “Ka nu, ka nu…” tin a ṭap rero. A pi in “Na nu hi a damlo ih siizung ah an va tuamhlawm ding, a dam ṭhat veten ara tlungsal” tin a bum ih a ziaum deuh.\nA pa ka hmu lo ruangah a pi hnenah ka sut ih zarhkhat liamzo ah a pa in arak thihsan zo, a pai ruak an lak ṭum khalah a damlo ih siizung ah an fehpi ding tin an rak bum zo. Tuitiang ara tlung nawn lo ruangah a nu khal lak a siang nawn lo a ti.\nMotor awn a theih veten nauhak kum 2 mi cu a ṭap, a rak ciamco. Kan fehliam tiang nauhak te ih ṭap aw, “Ka nu, ka nu…” a ti cu ka hnasung ah a cam ringring lai. Ziangtik hmanah ka hngilh nawn lo ding. Na nulepa cu an ra kir nawn ding si lo” a ti.\nMual In Liamsantu Salai Danny Thian Lian Ih Thuhla Tawi


Misualral Pa - Chinland Today Media\nApril 3, 2012 12:32 am·0 comments\nMibumtu tamzet leilung tlun ah an thleng zo, Jesuh Khrih cu minung in a ra lo a si, a titu pawl an si! Cubangtuk minung pawl cu mibumtu an si ih Khrih ih Ral an si.\nBible Siar Ding: 1 John 2\nSudney ka thlenlai ah in simmi cu, “Ziang na tuah khal le hih hmun, mi pakhat a ralai dingmi hrangih an sakmi hi na hmu ding” ti a si.\nTheosophy, timi misuak reincarnation theory parah hrambun ih an phuahcopmi mi thar ti thupom phunkhat a si. Theosophy ti cu mi thar pakhat a ra ding timi a si. Himi ih thuhrampi cu siarralnak a si. Pathian a um lo ti zumtu pa ih thupolmi a si.\nMisualral Pa cu a ra dingih thil tampi a tuah ding. Khrih lem tampi an suak dingih Misualral Pa cu a suak zo timi an langter ding, asinan an siatral thluh ding.\nHimi zumtu pawl cun mi pakhat neih an duh. Mi pakhatkhat a ra ding ti an thei. Kannih Christian pawl cun kan hranga zo si a ra ding ti fiang te’n kan thei. Annih cun an thei lo. Bible in raalrinnak in pek: “Profet deu pawl khi ralring uh; an lenglam cun tuu bangin nan lakah an tlang; asinain an sunglam cu cinghnia hraang vek an si” (Matt. 7:15).\nMisualral Pa cun ziangmi thu si a sim ringring? Cuih Misualral Pa in a simmi cu hell a um lo ti a si ih Jehovah Witness ih tlang-aupimi vek a si ngelcel. Christian Science pawl in ziangmi si an tlang-aupi? Hell a um lo, Satan a um lo timi a si. Cupawl cun Misualral Pa cu ziangvek a si ti an thei lo nain a ratnak dingah an tim an tuah ve rero.\nHimi vek hi kan Bawipa a rat zik tikah a cang dingmi a si ti kan thei. Bible in fiang te’n in sim. “Zohman in lo bum hlah hngai seh. Ziangahtile netabik Ralthawhnak a thlen hlan le Hell ih tla dingmi Misualral Pa a ra thlen hlan ahcun Bawipa ih Ni cu a thleng lo ding” (2 Thess 2:3). Curuangah zumtu unau, Misualral Pa hrangah temple sak an thok ti na theih asile Bawipa ih rat ding Ni a nai zo a si ti thei aw.\nMisualral Pa a rat tikah hmun tinkim ah an au ding. Amah a rat tikah zo pawl in an hmu ngah lo ding? Pathian a ttihzahtu mi thianghlim pawl le Bawipa hrangah a dang te’n thianghlim teih a nungtu pawl cun an tong lo ding. Ziangruangah saw an ton lo ding? Ziangahtile annih cu cuih hmun ah an um nawn lo ding ruangah!\nNa sungih nungtu Pathian huham in na vision a lo fiangfaiter ding.\nA Hmuhmi Kan Hmu Maw?\nDanglamnak sungin Lungrualnak


Mindat Raltlan Pawl Bawmnak Ting 2000 Lenglo Thawn A Tlanhlo – Meifar\nMindat Raltlan Pawl Bawmnak Ting 2000 Lenglo Thawn A Tlanhlo\nJune 2, 2022 admin Lawrkhawm 0\nInternational Mindat K’Cho Organization (IMCO) tawlrelnak in Mindat raltlan pawl hrangah bawmnak Rs 96.5 lakh (Kyat ting 2000 lenglo) cu Pa Mangliana hnenah an kuat ih a tlanhlo. IMCO tawlrelnak in Mindat raltlan pawl hrang ei le in ding, siivai leinak dingah tin sumpai an khongkhawm.\nIndia, Mizoram ih um NLD palai hlun ih theihpinak in Pa Mangliana bank account ah an kuat. Mangliana ih pa cu Thantlang peng, Dawn khuami Pu Roland a si ih a nu cu Falam khuami a si (a hmin an zingzoi rero lai). Mangliana cu an unau 9 lakah upabik a si, a nupi Lalinmawii thawn fanu kum 3 mi an nei.\nA hlan ahcun India-Myanmar ramri ah kuva rah zuar in eihawl a si. IMCO ṭuanvo neitu in, “Raltlan pawl hrangah siivai, ei le in ding kan bawmsuak thei lo ruangah raltlan pitar putar, nauhak pawlin harsatnak an tong” a ti. IMCO in sumpai ngahsal dingin an zuam rero lai, Mangliana ih sungkhat, innsang hnen ihsin sumpai ngahsal dan dingin an tawlrel.\nSeptember 2021 khalah leitlun huap Mindat raltlan pawl bawmtu CEA in raltlan pawl bawmnak sumpai an kuat ih bum an tong zo. Thailand sumpai in ting 8 baht lenglo bum an rak tong zo nan media pawl ruangah an ngahsal thei.\nRalhrang Pawlin Chin Mino (2) Cu ‘CDF Nan Si’ Tin An Kai\nPawngsual Tong Fala Cu Khualeng Ah An Umter


Khuimi Group Ah Na Tel? - Chinland Today Media\nKhuimi Group Ah Na Tel?\nApril 5, 2009 4:02 am·0 comments\n– Rev. Run Cung Mang\nKhristian Calendar vek cun tuni hi “Tuum Kung Nipi Ni (Palm Sunday)” a si. Hih ni ih danglamnak le thupitnak cu kan Bawipa Jesuh Khrih Jerusalem khua sungah sunglawizet ih a luh ni a si. A suah tikah nautabik caw rawl einak kuang sungin a suak; inn le lo nei lo, farahzet le retheizet in a um, harsatnak a phunphun a tuar. Asinan Jerusalem a luh tik ahcun Messiah a sinak langter in mipi hmai ah laak note to in a fehnak ding lamzin tluan ah puan le tthulhfau hnah phah in sunglawizet in a lut. Himi ni ih thil cangmi parin thlarau thazaang la tlang dingah lo sawm ka duh. A bikin hih ni ih teltu hi mibur pali in tthen a theih ih cuih mibur pali sungah nang le kei teh khuimi group ah kan tel, ti cek aw dingah ka lo sawm-ngiar (challenge) duh.\n1. Dungthluntu mi pahnih (Luka 19:29)\n“Olif tlang ih Bethphage le Bethani khua kiang an thlen tikah a hmai ah a dungthluntu pahnih kha a thlah ih hiti’n thu a cah: “Nan hmai ih a ummi khua sung ahkhin va lut uhla zohman ih an to dah lomi laak note pakhat hri in an khihmi kha nan hmu ding. A hri phoih uhla hinah rak hruai uh. Zokhal in ziangah so nan phoih, tiah an lo sut asile Bawipa in a hai tiah va sim uh, a ti. An va feh ih Jesuh ih a sim vek cekci in ziang hmuahhmuah cu an hmu. Laak note cu hri an phoih rerolai ah a neitu pawl in, “ziangah so nan phoih?” tiah an ti. Annih in, “Bawipa in a hai” tiah an let. Cule laak cu Jesuh hnenah an hei hruai” (cc.29-34).\nJesuh in a dungthluntu tampi lak ihsin a rinsan hleicemi mi pahnih a hril bangin kannih teh Khrih hrangah rinsanmi kan si ve maw? Khrih le miphun hrangah rinsantlak riantu ttha si thei ding zuam uhsi! A rinsan hngai vekin a dungthluntu mi pahnih hi uar an um ngaingai. Ziangahtile an Bawipa ih fialmi hnattuan hi thil olzet cu a si lo. Sikhalsehla, dungthluntu mi pahnih hi mi raalttha le hruaitu ih thuthlun nun neitu an si, zianghman el lo le thusut hnuaihni loin ee an ti thei. Culawng si loin an Bawipa in sim ding a timi ttongfang cekci lawng an sim timi hin mifel, rin-um an sizia a fiang. Thusup, thubet le thuphan perhhleuh an hmang lo. Kannih tla Bawipa ih hnattuan in fialmi thupibik ah re ih thungainak nun nei in pumpetu kan si ding a thupi. Cule leitlun thuanthu phuahcop men aupi rerotu si loin Bible Ca Thianghlim, Pathian Thutak lawng sim le phuangin, atak in ttuantu si zuam cio uhsi!\n2. Laak note neitu innsang (Luka 19:33)\n“Laak note cu an phoih rerolai ah a neitu pawl in, “Ziangah so nan phoih?” tiah an ti. Annih in, “Bawipa in a hai” tiah an let. Cule laak cu Jesuh hnenah an hruai. Cun laak par ahcun an puan an dam ih Jesuh cu an toter” (cc.33-35).\nHitawk ahhin, laak note neitu pawl ih nunnak hi uar a um nasa. Jesuh Khrih in a ttul ti an theih tikah siangzet in an neihmi rannung cu an pe. An neihmi thil ziangkim hi Pathian ih pekmi thluasuah hlir an sizia an thei fiangih Khrih hrangah uimi zianghman an nei lo. Jesuh ih thlahmi dungthluntu pawl ih simmi parah rinhlelhnak zianghman an nei lo. Zumtu pitling an sizia a lang. Peknak nun neitu an sizia khal a fiang. Zumtu kannih teh kan nunram cekfel hnik uhsi! Khrih hrangah siannak thinlung kan nei maw? Tirhfakzet in ti ttengtteng in kan um pang maw? Falam ah mi pakhat in tulai zumtu pawl hin ziangkim kanmai’ taa ah kan ruat ih kan ham thluh a ti. Curuangah hiti’n thla a cam ti a si: “Maw Bawipa, leiram hmuahhmuah hi Mittaing pawl in kan taa an ti; Inn-hmun zate le Sipin pawl in kanmai’ taa an ti fawn; Thingkung pawl le Tit-ttaw pawl in kanmai’ an ti lala. Bawipa, Na hrangah ziangso a taang nawn?” ti’n. Zumtu nu le pa u le nau pawl, laak note neitu innsang bangin kannih tla kan neihmi Khrih hrangah siangzet in petu si dingin zuam uhsi!\n3. Jesuh thluntu miburpi (Luka 19:37-38)\n“Jerusalem khua kiang lamzin Olif tlang ihsin a vung suhnak zawn an thlen tikah a thluntu miburpi pawl cun Pathian an thangtthat ih, thilmak zetzet tampi an hmuh ruang ahcun an aw neih patawp in an au ciamco. ‘Bawipa ih hmin in a rami siangpa-hrang parah Pathian thluasuah um ko seh’ tiah an ti” (cc.37-38).\nHitawk ah miseenpi asilole miburpi nun kan hmu thei. Jesuh Khrih cu laak note parah to in Jerusalem khua sung a luh tikah an lungawi ngaingai. Ziangahtile uktu siava dopet in siangpahrang a ttuan thlang ding, a uknak ram a dinh thlang ding ti’n an ruat. Tisalam mit in an cuan ih an lawm ciamco. Tusan zumtu tampi tla miburpi zawngah phuurzet ih cangvaih kan hmang. Asinan, Jesuh cu an ruahsan vekin huham le nehnak thawn bawi tokham ah to loin Amah dodaaltu pawl ih kaih le khih, hmuhsuam le nautat a tuarmi an hmuh tikah an thinlung an thlengh tamai. Pilat in, “Barabbas maw Jesuh, zo sawn ka thlah ding?” a ti tikah an aw neih patawp suah ih an thangtthatmi Jesuh cu an hnong riangmang ih, “Thinglamtah ah that aw, thinglamtah ah that aw” (Luka 23:21) ti’n an aw neih patawp in an au. Ziangtluk riahsiatza so a si! Tuni ah zumtu a ti awtu mi tampi cu: ka piangthar, thutak ka thei, Jesuh cu ka ziangkim tiah Biakinn le khawmnak ah tettikhan in an aukio rero ttheu nain cumi kaa lala in zuuk le hmawm in, nun borhhlawh ih nung in, mi soisel, mi dokalh le mi thangsiat in Jesuh mualphotertu ah an cang saal ttheu. Zumtu kan nun daan raalring uhsi!\n4. Farasi tthenkhat pawl (Luka 19:39)\nCule miburpi lakih a ummi Farasi tthenkhat pawl in Jesuh cu, “Sayapa, na dungthlun pawl hi dai tein um hngai seh, sim aw,” tiah an ti. Jesuh in, “Fiangte in ka lo sim: Annih pawl daite ih an um asile hih lungto pawl hi an hung au ciamco ding a si,” tiah a ti (cc.39-40).\nHitawk ahhin Jesuh sanlai ah a duh awzetmi biaknaklam ih upa Farasi pawl ih mizia kan hmu thei. Himi pawl hi anmah le anmah cu thungaipi ih ruat awtu an si. Biaknaklam zuamtu le mi thianghlim ah an neih aw. Jesuh sual hawltu, that dingih phiarsawmtu pawl an si. Jesuh ih dung a thluntu mipi an tam vingvo tikah an ngaih lo, an iksik ih an ttih fawn. Curuangah miburpi pawl kha daite ih umter an duh. Anmah in le an dawi ngam lo tikah Jesuh hnenah, “Sayapa, na dungthlun pawl hi dai tein um hngai seh, sim aw,” tiah an ti. Asinan Jesuh in, “Annih pawl daite ih an um asile lungte pawl an au ding” a ti san. Tusan khal ah kawhhran upa hrekkhat piangthar lo le thutak thei lo pawl cun, miburpi in thathozet le hlimzet ih Pathian thangtthatnak an neih tikah hmu thiam loin an kham ttheu. Thlaraulam tthangphawknak a um tikah cosang thei loin feh sual ah ruat in don le kham an tum ttheu. Zumtu nang le kei teh Farasi dinhmun ah kan um pang maw? Cekfel awk a ttul.\nDuhdawtmi zumtu, na nunram ttha tein zohfel hnik aw. Na zumnak cekfel hnik. Jesuh ih dungthluntu mi pahnih bangin Jesuh thupekmi ngai in a feh le a ttuantu kan si maw? An group ah kan tel thei ve maw? Cun laak note neitu pawl bangin kan neihmi Jesuh hrangah siangzet in kan pe ngam maw? Himi group ah teh kan tel thei ve maw? Asilole miburpi bangin a nom caan lawngih Pathian thangtthat thei in, mai’ duh vek a si lo caan le ngolsan, mi vuivai, mi soisel in Khrih phatsantu kan si pang maw? Hih group ah kan tel ve maw? Culole Farasi pawl vekin mi an pianthar ih Pathian an thangtthatmi mitkem le ngaih loin tla na rak um pang maw?\nPathian in A thuthlun ding le A hnenah siangzet ih pe ding in duhsak. A nuamzawng le phuurzawng lawng hawltu, mi phunzai le mi soisel hmangtu si ding in siang lo. Pathian thangtthattu le A hnattuantu pawl dokalhtu si ding khal in duhsak lo. Dungthlun pahnih le Laak note neitu pawl group sung teltu si ding in duhsak ih miburpi le Farasi lakih tel ding cu in siang hrimhrim lo. Duhdawtmi zumtu unau, nang teh khuimi group ah na tel?\nI Seherh Duh Hlah (V)\nTho in Din Uhsi!


Leiram license kan lo long ding ti`n Lothlo pawl hringhro | Falam Online Media\nLeiram license kan lo long ding ti`n Lothlo pawl hringhro\nJanuary 10, 2022 January 10, 2022 Ni Hnem Sung\t0 Comments\nAyeyarwady ramṭhen ih Lo tuah pawl cu စိုက်ပျိုးရေး bank ih paisa cawimi rul theilotu cu Loram tuah thei nak license lon an si ding ti`n bank hotu pawl ih forhfialnak thawn khawbawi pawlin mipi an hringhro tiah theih a si.\nLo tuahtu pawl in bank ih paisa an cawi tikah Loram neitu sinak ca poimawh an apter cih ih, paisa cawimi rul theilotu cu cuih ca pawl long cih an si ding ti`n hringhro tuartu, Pathein peng ih Lo tuahtu mipakhat cun a rel.\n“Paisa cawimi rulhcu hrawngah kan ram ah natsia a thleng tikah kan rul thei lo. Cuhleiah rampi a buai bet tikah sumsawlam harsatnak a luar sinsin.”\n“Rulh theinakding lamziin a um lo rori si ko. NUG nih le rulh a ṭul hrih lo ti`n thu an suah tikah ralhraang kut ih sumsaw lut ding cu rem kan ti lo hrimhrim” tiah Mizzima hnen ah a sim.\nKawlram fangbawmpi tiih kohmi Ayeyarwady ramṭhen cu rampumhuap fang suak tambiknak hmunram pakhat a siih, tuvekin Lo tuah pawl harsatnak an tong vivo cun rampumhuap eibarnak tiang a khawngban thei tiah ruah a si.\n← Min Aung Hlaing tuupa a thi tiah thuthang suak\nRalhraang kut ih thi ding ai cun ti`n PDF ralkap 2 mahten Thataw →\nTlangpar hriamkaibu 2 karlak boruak sosang, Ziangtiklai khalah kap aw thei dinhmun an si


Thinzar Wint Kyaw ai ih luarkai sawn May Thitsar Maung kha; Video - Buannel News\nDecember 28, 2018 Buannel News COLLECTION, HOT NEWS, Latest 0\nMay Thitsar Maung ih zuk le an interview nak Video ka zoh hnu cun a zuk pawl vei khat hman ka zoh paih nawn loih ka luak a suak sawn lam. Tuiṭum ih kan tarlang hi a netabik a si thlang ding. Mipi lakah keimah bangih a theifianglo tla nan rak um pangah tiah kan run tarlangnak a si.\nMay Thitsar Maung hi mipa si cingin nunau ah a serh/zahmawh (transgender) thlengtu a si. A hnuai ah a nauhak lai zuk le tufang ih a zuk amah rorin a run tarlangmi a si. Tuihlan ahcun ziangruangah so hi lawmman in pawhte lang le bawngbite hruklo khawpkhawp in nunau fa ih a zukawk ngam tiah ka rak ti dah. Asinan mipa a si timi ka vun theih suah hnu cun mangbang ding a rak um nawn lo.\nMay Thitsar Maung ih nauhak lai\nSerh/Zahmawh thlengdanglam aw pawl mimawi zuamawknak, “Face of Beauty Queen 2017” ah a rak ngahdan ih, leitlun huap ih tel bet hrih a duh ruangah, a pawhte khal surgery tuah in tumter a si ih a mit le a hmur pawl khal surgery tuah thluhmi an si, a serh/zahmawh khal mipa ta ihsin nunau ta ah a thleng. A Aw lawngte, thleng danglam loin hitin ka um ding tiah amah in a sim.\nA thuhla theicia loih a zuk lawng hmutu pawl hrang ahcun zo khalin nunau, fala model mawi takin nan hmu cio ko lo sawm? Mipa a rak si ruangah si Thinzar Wint Kyaw hnakih nasa sawn in a rak zukawk ngam ih a pholang awk ngam. Tuiṭum ih kan tarlangmi khal hi a pawhte hmur lang veuveu ko in a zukawknak a si.\nKan dung naite ah bawli le bawngbite hruk lo riai in a rak zukawkmi Zuk pawl le Tiktok Video ih a lamnak Video kan rak post dah. A zoh duhtu hrangah, “Hi tawk ah hmet aw“.\nMay Thitsar Maung Interview an tuahnak Video;\nAn Neihawknak Kum 5 a si zomi Nupinu cu a pasal rinumlo ruangah a ṭap ruangro


Lal Siam Thara dam lai ih zuk mi Video cun Mipi a ti Ninghang | Falam Online Media\nLal Siam Thara dam lai ih zuk mi Video cun Mipi a ti Ninghang\nAhloh hnu ni 7 nak ih hmusuak mi Lal Siam Thara ruak cu hmuhsuahnak Cachar le Vairengte ramri, Tuidai khur ihsin an phur suak zo ih Aizawl ihsin ra mi forensic expert pawl in November 18, zinglam nazi 7 ah a ruak zohfelnak an nei ding a si.\nKum 2 le hrek mi Lal Siam Thara thihhlohnak hin Mizoram a hnin ter ih kan nih Chin mi tiang in kan rak tuar pi ve. Athuthang cu online ah thehdarh ṭheh a si ih a sung le pawl in a dam lai ih Video an zuk mi khal online ah hmuh ding a tamzet.\nCuih video cun a zoh tui` Lung a khawng ih mawh nei lo Lal Siam Thara ih umdan te cun a zohtu hmuahhmuah ih mitthli a tla ter a si.\n2020, November 11 ih thil thleng\nLal Siam Thara pa, Pu C.Zo Than Mawia cu Auto Rickshaow mawng in pumcawmaw mi a si ih Covid 19 boruak le ramri buainak ruangih Petrol har ah Vairengte khua leng ih Vai pawl hnen ah a thupten Petrol a lei ṭheu.\nNovember 11 zing ah Petrol lei tum in a fapa Lal Siam Thara, an inn kaing ih nauhak kum 9 mi le midang kum 16 mi mipakhat a hruai. Khua pawn an thleng ah a fapa le an inn kiang ih nauhak kum 9 mi cu Thlaam ah an tanta ih a hruai mi kum 16 mi thawn Petrol lei ding in an feh.\nNauhak pahnih cu Thlaam ah hlumṭek sai an lek ih kum 9 pate cu ekthawh dingin hmun dang ah a feh lawk. Ek thawh ding ih a feh tum cu Lal Siam Thara in ṭap phah in a dawi nan kum 9 pa te cun na pa hnen ah va feh aw ti`n a rak ti.\nPetrol lei ding ih feh, Pu C.Zo Than Mawia a kir sal ahcun Thlaam ah a fapa a rak um nawn lo. Kiangkap Lo feh pawl in nauhak ṭap awn cu kan thei ih a ṭap aw suak dan ahcun umhmun ih ṭap rero vek in kan thei tiah an rak ti. Nautepa cun kiangkap dap in a hawl nan a fapa cu a hmu thei lo. Cutin kiangkap Lo feh pawl thawn ṭap awn an theih nak kiangkap le naivai ah an hawl ciamco nan an hmu thei lo. Cuih ni in Lal Siam Thara cu khawpawh in an hawl thok ih Khua hnen hmun dangdang ihsin khal mihlo hawl ah an tel ve.\nYMA daan in mihlo cu ni 7 sung hawl ṭheu an si ih, mizaan November 17 kha a ni netabik hawl ding ni a si. Cuih ni ah beidong cuahco in an hawl hnu zaanlam nazi 2 luan hrawng ah Lal Siam Thara cu thi cia in a ruak an sar. Aruak an sar nak cu a pai` tantanak Thlaam ihsin km 3 hrawng hlat nak Cachar le Vairengte ramri ih Tuidai khur ah a si ih mithi Lal Siam Thara cu ti par ah bawk khup in a rak phuanaw a si.\nLal Siam Thara ruak hmusuak tu Pu Temple Mawia ih sim mi\nTui zing kan rawl ei thlacam ah Pathian hnenah dil in, a dam in lole a ruak tal in hmuh ter a ṭul tiin thla ka cam ih, cucu ka zum fawn a si. Asinan hramlak ka thlen tikah ka thlacammi cu ka mang nawn cuang lo.\nHmansehla a suk lamah ka vung feh vivo ih, mi fehcianak awmang ziang hman ka hmu lo ih, cutin hmunphiah bur hmun ah ka vung suk vivo. Cule Tiva ka vung thleng ih, Tiser a ummi cu ka hel. Cule Tiva ah ka vung suk ih cunah cun China tuahmi kedam neh vek ka hmu.\nHitawkah mi hlo hawlin mi an feh dah zo sihi ka tiih, cutin tivakua pawl ka titheitawk in ka hel vivo tikah ka nal ih ka bah. Tidai thawn ka tifaiaw ih, Tiva pakhat dang ka hmuhmi zawh phah in “ka so ding, hunserh hmang ding le kan si fawn si ih” tiin, thinlung ten ka ruat lai ah Tiva finawknak thlangte ciah ah, ngal can tidai ummi ah thilsente ka vun hmu.\nHinah, Barbie tum an hlawn maw si ka ti deuh nan, ruat thiam lo in, kan mi hawl a si pang thei lo sawm tiin ka vung feh ih, thing khamawkmi ka vun zawh ih lamkhat naih in ka zoh.\nTidai khal a fim ih fiang zet in ka hmu thei. A si rori tiih ka ruah ruangah midang ka phone ih cutin thuhla kan simthanawk thei. Cule meithal khal voi 2 ka hmet puak ih, minute 45 hnu hrawng ah midang pawl an rung thleng thei.\nHimi thil thleng hi pawi ka ti tuk. Hmansehla a hlo ti lan men lo ih a ruak tal kan hmusuak thei hi kan van ṭha sawn tiin ka ruat ih, Pathian hnen khal ah lungawi thu simin, Bawipa ka va lungawi ve, kei kher kher in ka hmuh cu ka ti a si. Lungawi um zet a si.\nLal Siam Thara ruak zohfelnak an nei ding\nMangbang thlak zet in Lal Siam Thara ruak hmuhsuahnak hmun hi tuhlan khal ah voi 3 lai an hawl zo nak hmun a si nan cuih ṭum ah zianghman an hmu lo. Cuih hmun thotho ah nisarih nak ih an hmuhsuah sal mi hin mipi Lung a ti hring zet. Mihlo hawl pawl ih hawl hnu ah Lal Siam Thara ruak rak ret tu an um si pei maw titiang in thusutnak a um a si.\nAsinan mithi ruak ahcun hliamaw le khawngawknak ziang hman a um lo tiah ṭuanvoneitu pawl in simfiahnak an nei. Tu ah, Lal Siam Thara ruak cu an hmunak hmun ihsin an phur tlung hnu ah mithi ret nak ah ret hrih a si ih, Aizawl forensic expert pawl in November 18, zinglam ih zohciannak an nei hnu ah a ruak Vui nak an nei ding tiah theih a si.\n← UEC in 2020 rampi hrilawknak ih nehnak cotu Party pawl a phuang\nWisconsin state ih Vote siar sal ding cun $7.9 million cemliam a ṭul →\nKanye West boot thar Hmin ah Muslim mipi LungAwiLo\nWhite House Uico thu thawn pehpar in Thuṭhenzung ah Heknak nei\nMibur in Christopher Columbus zuklem Ṭhiatbal, Hnihsuahsai nakah Hmang


Kawlram In Rohingya Pawl A Cohlang Thei Lo - Chinland Today Media\nJuly 16, 2012 4:35 am·1 comment\nKawlram President Thein Sein cun Rohingya miphun pawl cu ramsung minung ah Kawl acozah in a cohlang lo ding a si tin Kawlram sungih um UNHCR tuanvo neitu pawl hnen ah July 11 ni ah a sim.\nKawlram sungih um UNHCR zungih bawibik Antonio Guterres le a palai pawl cun Rohingya pawl thuhla thawn pehpar aw in Thein Sein an va tonnak ah Thein Sein in tuvek in a rak simnak a si.\nRohingya pawl cu Kawlram minung ih cohlan an si lo hlei ah UNHCR kut sungih ap sawn dingin timtuah rero a si thu Thein Sein cun a sim bet. Kawlram sungih ummi Rohingya mipum 800,000 pawl hi Kawlram hrangah tihnungza an si tin khal a sim.\n“Hi Bengali miphun pawl cu Kawlram zalennak a ngah hlan 1948 kum hlan ah Kawlram rak uk dahtu mirang pawl in lo hna tuanter dingih an kawhmi a si,” tin Thein Sein cun a sim. 1948 hlan ah Kawlram ih a thlengzo tu Bengali miphun nu le pa ih hrinmi santhumnak (third generation) Bengali pawl lawng hi Kawlram ih daanbu hin a mai rammi ah a cohlang a si.\nLamzin dang a um nawn lo a si ahcun Kawlram hin Rohingya pawl cu UNHCR kut sungah a ap dingih refugee camp khal a tuahsak ding, cun hi pawl lak a duhtu ramthumnak ram pakhatkhat in an lak thei a si tin Thein Sein cun a ti.\nPresident Thein Sein ih a suahpi mi thu cu Rakhine Nationalities Development Party khal in a lungkim pi ve. Asinan Rohingya pawl ramthumnak ih kuat ding timi thu cu UNHCR cun a hnong. “Ramthumnak ih kuat timi cu a fumfe zetmi thuhla pakhatkhat ruangah mai umnak ram tansan tahratin ram dang ih a tlantu pawl hrang lawng ih tuahsakmi a si.\nHi [Rohingha pawl ih] thuhla cu cumi thawn a pehtlai aw lo tin,” tin UNHCR ih bawibik Guterres cun a sim.\nTuitum ih cangmi Rohingya Muslim le Arakan Buddhist pawl buainak ah minung 100 ziklai an thi ih minung 90,000 zik lai cu inn le lo tansan in an thekdarh aw theh. UN cun Rohingya miphun pawl hi leilung tlun ih hremnak a tuar tambikmi miphun sungah pakhat an si tin a phuang.\n(DVB, July 12)\nCHIN Duhdawttu says:\non July 17, 2012 at 9:17 pm\nThein Sein, a ti thatuk. Kan Chin State mipum siar hnakih an tamsawn ih Rakhain Ram an long duh vek thotho in kan Chin Ram tiang hman an rak long duh leh pang ding. An dung ah Middle East ih zinan milian pawl tla an umbet. Tih a nung ngaingai mi a si fawn. Chin mi zate le Chin political party zate, le biaknaklam(a tul pang ahcun) Myanmar acozah thusuahmi lungkim pi ve thu leitlunpi theih in suah ding a si. Kan Christian biaknak tiang hman in siatter leh theimi khal a si. Kan Chin ram khawpi pawlih milian inn thatha neitu pawl lakah Rojinja pawl tel ding hi kan sian ding a si lo. Culo khal tampi a um lai nan, netabik ah Chin mi pawlin democracy kan duh ruang men ah Rohinja pawl zangfah a um, Kawl acozah a sual ti pang hlah uhsi. Thangharh ringring uhsi.


Nitin Kan Hman mi sinan An tuahsan kan thei ciang lomi Thil Phun 9 | Falam Online Media\nNitin kan hmang mi thilri lak ah hin kan ruat ngelcel dahlomi thil terueh tete tamzet a um ih cupawl lak ih mi theituk lemlomi hrekkhat kan run tarlang ding.\nBel kaihnak ih kua te\nBungbel a kaihnak zawn ih an tuah ṭheumi a kua te cu a thlainakding hrang lawng ih tuahmi ah kan ruat ṭheu. Atak ahcun soup tivek thilbeek kan suan caan ah taappi baallo dingin haite retnakding hrang khal ih an tuah mi a si.\nJean bawngbi zaalte\nPeisa pia le thli tereuh tete lawng a tlem mi Jean bawngbi vorhlam tai kiangte ih zaal fate hi zianghrang ih tuahmi a si ti naruat dah maw?\nNa ruatdah ngelcello khal a si men thei.\nJean bawngbi hi Jacob David le Levi Strauss in 1873 ah an tuahsuakmi a siih, vorhlam tai kiangte ih zaal fate takte cu an san lai ih hman zetmi nazi hluum paainak dingih tuahmi a si.\nHeadphone kan hmanmi a sawhnak pin zikah a ṭial tete pathum a um. Khamikha a mawinak hrangih tuahmenmi siloin hnangainak keh le vorhlam ah aw suak theinakding hrang ih tuahmi a si.\nTawh fung sawhnak kiangih Kua fate\nFuurpi ruahsuur caan lole tidai thawn daiawk ṭheumi thir cu an tlap ṭheu. Cuvekin Tawh pawl khal an tlap ṭheu ih cuvek caan ah on a har ruangah olsamten ong thei dingin sii tawihnak dingih tuahmi kua fate a si.\nCabu kap ih riin\nCabu kap ih riin an tuah mi cu Tlawng saya pawl ih hminsinnak ngannak dingih tuahmi a si. Zinghnam in cabu kap an nget tikih cangan thupi hlolonak dingin hrang khal ah an tuah cem cih tiah mi ṭhenkhat in an sim. Curuangah tuini tiang cariin umlo khallen ca an ngan tikah hmunlawng zunghnihbawk hrawng an taan ṭheu nak san a si.\nMawṭaw hmailam meter kiangih hminsinnak\nMawṭaw gas ziangzet a um lai timi langnak sungah patrol thunnak zuk le feite an tilang ṭheu.\nMi mumaallo pawl in an mawṭaw sii thunnak khawinah lam ah a um ti an theihhngilhlonak dingin a umnak lam feiten an sawh mi a si.\nPen siin zikih kua fate\nNauhak, upa tiloin pen siin kan ṭam ṭheu ih, dawlh ngah pang in kan daang ih a tang pang a si le thawthawt thei dingin a siin ah a kua fate takte an tuahnak a si.\nBag hmailam ih kua fate\nBag hmailam ah kuahnih um mi kan hmu ṭheu ding. Atlangpin khualtlawng nakih pai theihhmi bag ah hmu ding a tam. Cumicu thil khainak dingih tuah mi a siih buut a hri thawn khainak ah hman a rem zet.\nSamkilhnak ih kan hman ṭheumi bakilh fate khi a bo hruthri um nak khi a tlun sawn ah kan ret ih a ngilnak sawn tanglam ah kan kilh ṭheu.\nAtak ahcun a bol hruthri umnak lam khi a tang sawn ah hman ding a si. Luvun le sam daiawlo dingin an tuahmi a si tiah an sim ih a hmang ṭhangtu cun a bol umnaklam, tangta ah hmang le a hman a nuam deuh an ti.\nHram: The Verge\n← Falam Central Nunphung Pawlkom in Falam Bazaar thar sak thei danding hmalaknak a nei\nRussia ram ah Covid 19 DokhamSii An Hmang Thok →


Canada vok ah Swine flu - Chinland Today Media\nCanada vok ah Swine flu\nMay 4, 2009 4:00 am·0 comments\nCanada thuneitu upa pawl in Canada ram kulh Alberta ih vokrual pawl ah swine natnak an hmu thu an phuang. Canadian Food Inspection Agency (CFIA) pawl in H1N1 raibur hritlang sia cu Canada ram kulh sungih Alberta ah an hmusuak thu thuneitu upa hnenah an sim.\nNat a neimi hi vokrual pawl cu, ciangsawn le fiang sawn ih zingzoi bet ding in hmundangah ret an si.\nCanada ram thuneitu pawl ih an sim dan ahcun swine raibur natnak ruangah mi 30 lenglo tluk an thih zo ding an zum ih hi natnak a neitu mi 85 lenglo an um ding tin an zum.\nCFIA pawl cun H1N1 natnak Canada vokrual pawl ih an hmu ruangah voksa ei cu a ttihnung cuang lo ti khal cun an sim. Natnak a neitu vok pawl cu Mexico ihsin a ratlung mi pahnih khat hnen ihsin an rak kaingah mi a si thu khal cu fiangzet in an sim bet.\nHi swine raibur nat ruangih voksa ei lo ding tivek ih an timi ah leitlun sumhnam zuat tu pawl le lorawl tuahtu pawl in nasa zet in an dolet ve.\nWorld Health Organisation, Food and Agriculture Organisation, World Trade Organisation and World Organisation for Animal Health pawl ttangrual cun “Tu ni tiangah rawl ihsin a kai theinak thu sirhsan neizet ih simfiangnak a um hrih lo” tin an sim ve.\nSwine flu, H1N1 ruangah ASEAN thurel khawm\n“King of Pop” Michael Jackson a thi